**KözPont Újbudai Kulturális, Pedagógiai és Média Kft.**

**MUNKATERV 2018.**

**TARTALOMJEGYZÉK**

[1 B32 Galéria és Kultúrtér és a Karinthy Szalon 3](#_Toc503291332)

[**1.1** **SZAKMAI TERVEK, CÉLOK ÖSSZEFOGLALÁSA** 3](#_Toc503291333)

[**1.2** **A SZÍNTEREK SZAKMAI TEVÉKENYSÉGE** 3](#_Toc503291334)

[**1.2.1** **B32 Galéria és Kultúrtér** 3](#_Toc503291335)

[**1.2.2** **Karinthy Szalon** 9](#_Toc503291336)

[2 Közösségi házak 11](#_Toc503291337)

[**2.1** **SZAKMAI TERVEK, CÉLOK ÖSSZEFOGLALÁSA** 11](#_Toc503291338)

[**2.2** **A SZÍNTEREK SZAKMAI TEVÉKENYSÉGE** 13](#_Toc503291339)

[**2.2.1** **Az Albertfalvi Közösségi Ház** 13](#_Toc503291340)

[**2.2.2** **Gazdagréti Közösségi Ház** 23](#_Toc503291341)

[**2.2.3** **Kelenvölgyi Közösségi Ház és Könyvtár** 27](#_Toc503291342)

[**2.2.4** **Őrmezei Közösségi Ház** 34](#_Toc503291343)

[3 Albertfalvi Hely- és Iskolatörténeti Gyűjtemény 40](#_Toc503291344)

# B32 Galéria és Kultúrtér és a Karinthy Szalon

## **SZAKMAI TERVEK, CÉLOK ÖSSZEFOGLALÁSA**

A B32 Galéria és Kultúrtér célja kortárs képző- és iparművészek bemutatása, komoly- és könnyűzenei koncertek, színházi előadások, kulturális estek és beszélgetések, valamint gyerekprogramok szervezése.

A tervezésnél alapvető szempont a művészi minőség, a kortárs jelleg, de ugyanolyan fontos, hogy széles közönségréteget szólítsunk meg. Egy olyan kulturális és művészeti központ kialakításán dolgozunk, amely funkcióját tekintve több mint galéria és előadóművészeti helyszín. Azt szeretnénk elérni, hogy a B32 a művészek és a látogatók/nézők számára egy ismert és elismert, inspiráló találkozási és közösségi ponttá váljon. A jól ismert és már bejáratott programelemek és sorozatok mellé (a tavalyi évhez képest) több workshopot, közönségtalálkozót, művészeti beszélgetést (színház, képzőművészet és irodalom) és családi programot tervezünk.

A Karinthy Szalonban továbbra is a kortárs művészeti kiállítások lesznek a középpontban, ehhez igazodnak a kiegészítő programok. 2018-ban tíz kiállítás lesz látogatható. A kiállítókat a magyar kortárs művészeti élet fiatal és középgenerációjából választottuk (beadott pályázat vagy meghívásos alapon) a korábbi évek koncepciója szerint. Nyáron folytatva a hagyományokat kreatív táborokat szervezünk képző- és iparművészek vezetésével. 2017-ben is nagy siker volt az Adyton Karácsony, amely egy jótékonysági jazzkoncert a Grencsó Kollektíva szervezésében és előadásában. A nagy érdeklődésre való tekintettel idén is szeretnénk megrendezni, akár több alkalommal, nem csak decemberben.

## **A SZÍNTEREK SZAKMAI TEVÉKENYSÉGE**

### **B32 Galéria és Kultúrtér**

**Kiállítások**

B32 Galéria

**Tölg-Molnár Zoltán képzőművész**

december 6. – február 1.

**Hegedűs 2 László képzőművész**

február 7. – március 1.

**Menasági Péter - Gálhidy Péter szobrászművészek kiállítása**

március 7. – március 28.

**Kovács Melinda fotóművész kiállítása a Budapesti FotóFesztiválhoz kapcsolódva**

április 4. – április 25.

**Havas Eszter grafikusművész emlékkiállítása**

május 2. – május 24.

**MKE hallgatók kiállítása (Chilf Mari festőosztályai)**

május 30. – június 21.

**Mátyási Péter festőművész kiállítása**

június 27. – július 18.

**Ébli Gábor gyűjtői kiállítása**

augusztus 15. - szeptember 6.

**MOME hallgatók kiállítása.**

Kurátor: Ébli Gábor (a Design Hét Budapesthez kapcsolódva)

szeptember 12. - október 5.

**Bikácsi Daniella festőművész akadémiai székfoglaló kiállítása** a Café Budapest Kortárs Művészeti Fesztiválhoz és a Magyar Festészet Napjához kapcsolódva

október 12. - november 2.

**XXI. Esztergomi Fotóbiennálé**

november 7. – november 30.

**Chilf Mari festőművész kiállítása**

december 5. - január 10.

Trezor Galéria

**Tóth – Vásárhelyi Réka iparművész**

január 18. - február 2.

**Kores Eszter iparművész**

február 8. – március 1.

**Deim Balázs fotóművész kiállítása a Budapesti FotóFesztiválhoz kapcsolódva**

március 8. – március 28.

**Simon Zsolt József kerámiaművész kiállítása**

április 5. – április 30.

**Baglyas Erika tervezőművész kiállítása**

május 3. – május 24.

**Szmetana Ágnes üvegművész kiállítása**

május 31. – június 21.

**Gera Noémi kiállítása**

június 27. – július 20.

**Abaffy Klára kiállítása**

augusztus 15. – szeptember 6.

**MOME hallgatók kiállítása**

kurátor: Ébli Gábor (a Design Hét Budapesthez kapcsolódva)

szeptember 12. – október 6.

**Fiatal festőművészek kiállítása a Magyar Festészet Napjához kapcsolódva**

október 12. – november 2.

**XXI. Esztergomi Fotóbiennálé**

november 7. – november 30.

**Vereczkey Szilvia textilművész kiállítása**

december 6. – január 10.

**Zenei programok**

A 2018-ban az előző két év két könnyűzenei programsorozatát megtartva, a **„Rock’n’Roll és Toll”** valamint a **„A Világ és Zene”** keretein belül tervezünk produkciókat (Parno Graszt, Kollár-Klemencz-est, Jónás Vera Experimental).

Populáris és egyben progresszív, új, feltörekvő zenekarokat szeretnénk bemutatni a közönségnek, mely művészeti koncepciónkat és küldetésünket a **Soundcheck** Országos Könnyűzenei Tehetségkutató meghirdetése és lebonyolítása segítené elő.

A komolyzenei előadók minőségi programjainak tág célcsoportját olyan előadók segítségével szólítanánk meg, mint a **Budafoki Dohnányi Zenekar zenebemutató sorozata**.

Emellett a Lemezjátszó programsorozatunkat havi egy alkalommal folytatnánk, ahol a közönség egy neves hazai énekes-előadó tolmácsolásában, magas minőségben hallgathatja meg a nemzetközi könnyűzene történetének legendás albumait, Horváth Gergely műsorvezetésével.

**Gyermek- és családi programok**

**Bérletes előadások**

A bérletes előadások kibővítése a Manna Produkció darabjaival; színes, egységes vizualitású kiadvány szerkesztése, amelyet tanítókhoz, óvodai nevelőkhöz, intézményvezetőkhöz kinyomtatva és elektronikusan szeretnénk eljuttatni; a korábban felépített személyes kapcsolatok ápolása mellett, más iskolák, óvodák bevonását tervezzük.

**Tematikus programok**

Április, gyermeknap, Mikulás

Idén április 2-ára esik, ami egyben a gyerekkönyvek világnapja, április 11. a magyar költészet napja, ezeket összekapcsolva rendezzük meg április 6-án a Hahó, mesés… gyerekprogram-sorozathoz kapcsolódva a Hahó, dalos április!, című programot, ami kortárs gyerekversekre fókuszálna, különböző művészeti ágak felől megközelítve.

Kortárs gyerekversek és dalok, animációs filmek vetítése; verses mesék felolvasása (pl. Gáti István:Tök Magda kalandjai, Zalán Tibor: Háry – A rettentő magyar vitéz stb.), zene (pl. speciális Lemezjátszó Halász Judit Mákostésztájával vagy Eszterlánc mesezenekar). A művészeti élményre hozzájuk tematikusan szorosan kapcsolódó kreatív foglalkozások épülnének. Tervezünk már ismert műhelyeket bevonni a programokba (Kisladik, Halszem Meseműhely, Babra műhely), amellett, hogy szakmailag is sokat tudnak hozzátenni a versek, dalok feldolgozásához, a saját csatornáikon keresztül igényes gyerekprogramokat kereső szülők széles rétegeit tudnánk elérni célzottan.

Ezen összművészeti és interaktív tematika mentén tervezünk egy decemberi Mikulás-napot, és természetesen idén is csatlakozunk a kerület gyermeknapi ünnepségéhez.

**Nagyszülők napja**

A kerületben működik egy színvonalas program idősek számára, így ez akár lehetőség is lehetne az önkormányzati kulturális intézmények szinergiáinak felfedezésére. Sok szép és érzékeny könyv jelent meg a nagyszülői kapcsolatokról az utóbbi években (pl. Pásztohy Panka: Pesti mese; Catarina Sobral: Az én nagypapám; Igaz Dóra: Nyár, nagyi, net; Szabó Róbert Csaba: Vajon nagyi és az aranyásók és még nagyon sok más), ezeket is fel lehet dolgozni közös foglalkozásokon, amelyek a generációk közötti kommunikációt, tanulást támogatják. Interjúszoba, ahol segítő kérdésekkel, témakörökkel irányítva kérdezhetik egymást nagyszülők és unokák.

**Környezettudatosság, környezetvédelem**

A kerületi óvodák pedagógiai programjaiban hangsúlyosan megjelenik a környezettudatos magatartás kialakításának igénye, sok óvoda szervez programot a víz, a Föld világnapja, a madarak és fák napja alkalmából, érdekes lehetne ezeket az értékeket a kultúrán keresztül közvetíteni. Pl. ha az újrahasznosítás van középpontban: irodalom – Sári és Nemszemétke (az illusztrátor Kismarty-Lechner Zita, kapcsolódhat hozzá egy workshop a Cellux-csoporttal), hangszerkészítés a Bélaműhellyel, nagyon jó lenne egy újrahasznosított bábos workshop.

**Olvasási fesztivál**

Több könyvsorozat célozza meg a kezdő olvasókat (Móra: Már tudok olvasni; Pagony: Most én olvasok!; Manó Könyvek: Olvass velem, A hős olvasó, Babilon: Szeretek olvasni), és nagyon sok egyéb kiadvány igyekszik felkelteni az olvasás vágyát (mesés ABC-k, Dzsungeldzsem; társasok:Játszva megismerjük a betűket, Tökmagok).Ezek köré lehetne építeni egy olvasási ünnepet analóg könyvtrailerekkel (felolvasás, bábozás), ami alapján a gyerekek kiválaszthatják, hogy melyik könyvet szeretnék először saját maguk elolvasni. Játékok betűkkel kezdő olvasóknak. Felolvasó színház: mesék az iskolakezdésről

**Színházi programok**

Repertoár előadások

Látókép Ensemble: Kálmán-nap (r.: Hajdu Szabolcs)

Nézőművészeti Kft.: Testvérest (r.. Scherer Péter)

Csikós Attila – Zichy Színműhely: Díszítők (r.: Dolmány Attila)

Forgách András: A pincér (r.: Telihay Péter)

Tervezett bemutatók

Y Csoport: Kiszáradás (r.: Halasi Dániel)

William Wharton: Madárka (Másik\_Oldal\_Produkció) (r.: Gyulay Eszter)

Eve Ainsworth: 7 nap (A Pagony Kiadó és a Nézőművészeti Kft. ifjúsági előadása) (r.: Scherer Péter)

Ördögkatlan Produkció – Nézőművészeti Kft.: Will Eno: The realistic Joneses (magyarországi ősbemutató, munkacím, fordítás alatt) (r.: Bérczes László)

Manna Matiné – Új bábszínház Újbudán sorozat

Pálfi Kata: Borka Munusföldön

Borbáth Péter – Bodor Anna: Sündör és Niru

Szemenszedett mese

Fekete Ádám: Kamrapocok

Egy új kortárs mese bemutatása a Pagony Kiadó egyik új mesekönyvéből adaptálva (ősbemutató)

Színházi workshopok

Jó szakmai kapcsolatot ápolunk a Nézőművészeti kft és a Látókép Ensemble csapatával. Mindkét független társulat sajátos munkamódszerrel hozza létre előadásait, amelybe a workshopok alkalmával belekóstolhatnak szakmabeliek és nem szakmabeliek egyaránt. Szinte biztos, hogy Scherer Péter és Hajdu Szabolcs neve garancia arra, hogy nagy érdeklődésre számíthatunk.

**Kulturális estek és beszélgetések**

**Vegyél eredetit!**

* **avagy hogyan neveljünk művészetet gyűjtő generációt?**

beszélgetés sorozat

*A beszélgetések célja ránevelés a kortárs képzőművészetre és gyűjtésre*

Tervezett témák:

* nonprofit galériák, múzeumok, magán galériák feladata
* gyűjtők bemutatkozása
* internetes kereskedés
* IKEA poszter helyett képzőművészet! (a Latarka Galéria Karácsonyi vására)

A beszélgetések résztvevői többek között:

Nemes Judit (gyűjtő), Andrási Gábor (Műértő), Ébli Gábor (MOME), Oltai Kata, Gulyás Gábor, Fehér László, Csurka Eszter, Verebics Ágnes, Schneller János, Bánki Ákos (ROHAM)

**Soron kívül**

Tematikus irodalmi beszélgetések kortárs írókkal havi három alkalommal

A beszélgetéseket vezeti: Horváth Gergely

**Színészbüfé**

Több színházi előadás után felvetődött az igény a nézők részéről, hogy szeretnének találkozni az alkotókkal, elmondani a véleményüket vagy csak beszélgetni a látottakról. Ezt az igényt teljesítve indítjuk el a Színészbüfé című beszélgetéssorozatunkat, amelyet havonta egy alkalommal rendezünk meg, mindig egy-egy előadáshoz kapcsolva.

A beszélgetéseket az előadások után, de azoktól függetlenül is meghirdetnénk. Várjuk a nézőket akkor is, ha már látták az előadást, és természetesen akkor is, ha csak később néznék meg.

**Design vásárok**

Májusbanaz Eleven Ősz hétvégéhez kapcsolódva és decemberben az adventi időszakban újra megrendezzük a sikeres Prémium Art Fairt, ahol ismert iparművészek munkáiból lehet majd válogatni.A fiatal iparművészeknek és dizájnereknek megjelenési lehetőséget biztosító Mini Design Marketet a júniusi Gárdonyi Piknikhez és a szeptemberi Eleven Ősz programhoz kapcsoljuk, ahol a vásár mellett workshopokkal is készülünk.

**Gárdonyi Piknik**

Az előző évi siker után idén is megrendezzük a B32 két napos nyárindító fesztiválját. A koncertek és a workshopok mellettdesign vásárral és még több gyerekprogrammal készülünk.

**Tárgyi feltételek**

Színházterem: a fénypark és a hangrendszer bővítése, valamint mobilkorlát beszerzése, amelynek segítségével az intimebb teret igénylő darabok esetében a színpad biztonságosan stúdiószínpaddá alakítható.

**Személyi feltételek – változás**

Művészeti tanács tagjai: Antal Nikolett, Pintér Sonja, Sulyok Miklós, a titkári feladatokat Feledy Fruzsina látja el.

Bálint Ibolya - takarító (január 1-jétől napi 6 órás időbeosztásban látja el feladatát). A délutáni és az esti programok lebonyolításához szükséges tisztaságról egy külsős takarító gondoskodik heti 12 órában.

**Pályázatok**

A Nemzeti Kulturális Alap pályázatait folyamatosan figyelemmel kísérjük. Kiállítások és egyéb művészeti programok megvalósításárabiztosan pályázni fogunk.

### **Karinthy Szalon**

**Programok**

Tervezett kiállítások

**Szántó István festőművész**

január 23. – február 23.

**Kéri Gáspár (FotóFesztivál)**

február 27. – március 23.

**Gilly Tamás - Gergely Réka szobrászok**

március 27. – április 20.

**Művészkönyv kiállítás, kurátor: Pataki Gábor**

április 24. – május 18.

**Molnár László festőművész**

május 22. – június 22.

**Kun Fruzsina**

augusztus 28. – szeptember 14.

**Ars Sacra Fesztivál - Bondor Csilla**

szeptember 18. – október 12.

**Magyar Festészet Napja - Őry Annamária**

október 16. – november 16.

**Szegedi Csaba MOME**

november 20. – december 14.

**Szita Barnabás grafikusművész**

december 18. – január 22.

Rendezvények

Adyton koncert (időpontok egyeztetés alatt)

Művészeti beszélgetések az aktuális kiállításhoz kapcsolódva

Táborok

Művészeti táborok (június – július)

**Tárgyi feltételek**

2017-ben a Karinthy Szalonban tisztasági festés történt, azonban a teljes felújítás elmaradt. A galéria, főleg a vizes blokk, nagyon rossz állapotban van.

**Személyi feltételek**

A Karinthy Szalonban dolgozik Pintér Sonja, kiemelt szakmai referens, Barta Istvánné teremőr és Élőné Ládonyi Márta takarítónő. A műszaki feladatokat Ács István vezetésével a B32 műszaki csapata látja el.

**Pályázatok**

Idén tavasszal ismét (immár harmadszor) pályázunk az NKA-hoz kiállítások megrendezésére, valamint Újbuda Önkormányzatához is szeretnék pályázatot beadni táborok támogatására.

# Közösségi házak

## **SZAKMAI TERVEK, CÉLOK ÖSSZEFOGLALÁSA**

Újbuda közösségi házainak hálózata több mint 30 éves múlttal rendelkezik, és ezen idő alatt mindig képes volt a megújulásra a közművelődési színtér, közösségi programok és szabadidős lehetőségek biztosítása, a lakosság önszerveződő közösségei és a látogatók kulturális igényeinek kiszolgálása mellett.

Mindegyik intézménynek kialakult az évek során a saját arculata, programstruktúrája, közönsége és vonzáskörzete. Ez természetesen a hagyományok ápolása mellett egy folyamatos, dinamikus megújulást is jelent, hiszen mindig változnak az igények, egy-egy környék korösszetétele, a látogatók elvárásai. Szinte minden évben indul valami új kezdeményezés, születnek új lehetőségek, előtérbe kerülnek témák, vagy éppen kifutnak, befejeződnek egyes programok. Ennek a dinamikus egyensúlynak a fenntartása a közösségi házakban az elhivatott, nagy gyakorlattal, vagy épp friss, fiatalos lelkesedéssel dolgozó szervezők feladata, amit kiválóan teljesítenek évről évre.

A Kerület Napját szeretnénk ebben az évben egy kicsit jobban belopni a köztudatba, olyan rendezvényeket, programokat szervezni, amelyeket a „Kerület Hete” elnevezéssel a november 11. utáni héten minden közösségi házban párhuzamosan valósítanánk meg, akár egy közös műsorfüzetet is készítve a sorozatnak. Az Albertfalvi Közösségi Házban az Albertfalvi Napok kapcsolódik ehhez a programhoz egy értékes zenei, színházi előadás sorozattal és egy fontos helyi közösségi eseménnyel, az Albert bállal. Gazdagréten a Junior Ki Mit Tud erre a hétre tervezett döntője, Kelenvölgyben a hagyományos Művészeti Napok, Őrmezőn fotókiállítás és színházi előadás folytatja a sort.

Az intézmények hálózata 2018-ban is színes és izgalmas programokat kínál a látogatóknak egész évben, teljes mértékben ellátva a közművelődési feladatokat, biztosítva a közösségi színteret, művelődési és kulturált szabadidős lehetőségeket a kerület minden részén, minden korosztály számára.

2018-ban az Albertfalvi Közösségi házban kiemelt célként kezelik a lokális társadalom egységének erősítését, az itt élők városrészi kötődését elősegítő programok szervezését, és a következő évben esedékes „Albertfalva 200” évforduló előkészítését. A ház helytörténeti kiadványainak sorát ebben az évben az „El ne fújja mind a szél!” képes album folytatja, amely bemutatja a régi Albertfalva hangulatát az újabb beköltözőknek és az érdeklődőknek. A sokéves hagyománnyal bíró Albertfalvi Mustrát a Nemzeti Összetartozás Napján, június első hétvégéjén tervezzük, amelyhez kapcsolódik majd évről-évre egy velünk – azaz a kerületünkben is – élő nemzetiség kultúrájának bemutatása. Az Etele Helytörténeti Kör újjáélesztésével a havi rendszerességgel megtartott előadások és kerekasztal beszélgetések mellett nem titkolt célunk a helytörténeti kutatásokhoz affinitást érző emberek megtalálása. Idei terv egy Kána falut bemutató kiadvány megjelentetése QR kódokkal, és a 2017-ben elindított Újbudai Kirakós játék folytatása, amelynek eredményeképpen egy szubjektív Újbuda képet kaphatunk, tele emlékekkel és érzésekkel, megteremtve egy újabb kötet alapját.

A Gazdagréti Közösségi Házban is indulnak új programok a rengeteg jól működőd állandó tanfolyam mellett. A felnőtteknek szóló kézműves workshoppal havonta találkozhatunk majd, és a „Szülői értekezlet” címmel induló előadás sorozat pedig olyan kérdéseket dolgoz fel neves közéleti személyiségek, művészek, kutatók segítségével, amelyek a mai családok életében felmerülhetnek, és szinte mindenkit foglalkoztatnak, érintenek valamilyen szinten. Kifejezett cél, hogy a lakótelep vonzáskörzetében, az új, most születő városrészekben élőket is elérjük programjainkkal, az intézmény találkozási pont, közösségi tér legyen a legszélesebb körben. A hagyományos Gazdagréti Szentivánéj megszervezése mellett egy új hagyományunk, az „Amfiteátrumi esték” nyáresti szabadtéri akusztikus koncertsorozat és az „Amfiteátrumi mesék” is folytatódik. 2018-ban rendezzük meg 2. alkalommal itt a „Junior Ki Mit Tud” vetélkedőt, ami a „Szenior Ki Mit Tud Fesztivál” kistestvére, és ahhoz hasonlóan minden második évben kerül kiírásra. A döntő a Kerülete Hete részeként novemberben lesz természetesen.

A Kelenvölgyi Közösségi Ház programjainak kialakításánál különösen fontos a hagyományok tiszteletet, hiszen ez egy zárt, lokálpatrióta közösség, ugyanakkor mindig van igény és érdeklődés az új programokra, tanfolyamokra is. Ebben az évben az „Egy falat Kelenvölgy” című rendezvény a melegebb, tavaszi napokra, áprilisra tolódik, remélve, hogy így kellemesebb lesz majd a közös szalonnasütés. A múlt évben tartott Katsujinken Katana Fórum sikerén felbuzdulva tervezünk egy Japán Napot, hogy a japán kultúra minél szélesebb szeletét bemutathassuk az érdeklődőknek. Lesznek természetesen nyári táborok is, amikre ebben az intézményben mindig van érdeklődés, és az „Ezerjó Fesztivál” sem maradhat el október elején, felelevenítve a környék szőlőtermelő múltját, és megemlékezve a borkultúránk és a boros étkek hazai kultúrájának hagyományairól. A Kelenvölgyi Művészeti Napok szintén a Kerület Hete rendezvénysorozathoz kapcsolódik majd november közepén.

Az Őrmezei Közösségi Ház a szakmai munkát tekintve 2018-ban is őrzi és erősíti kialakult arculatát, törekszik az állandósultnak tekinthető közönség megtartására, ugyanakkor az ifjúság, a kisgyermekes családok részére bővíti kínálatát gyermekszínházi sorozattal és új szakkörök, foglalkozások indításával. A Szín-pódium sorozat neves meghívott művészekkel, előadókkal, és a kamaraszínházi előadások itt szinte mindig teltházasak, ezek folytatása mellett pedig a repertoárt gazdagítják a táncelőadások, komolyzenei koncertek és a nagy sikerű zenés nosztalgia partik. A múlt év végén kialakított klubszoba is új lehetőséget teremtett a programok bővítésére, amelyet az új közösségi térnek szánt kávézó kialakítása még tovább színez, hiszen végre megteremti azt a helyet a házban, ahol kötetlen, informális módon az itt kialakuló közösségek építhetik kapcsolataikat, beszélgethetnek, együtt lehetnek, művelődhetnek, vagy akár csak a közösségi könyvespolcról levett könyvet olvasva várakozhatnak az éppen táncot vagy zenét tanuló csemetéjükre.

Az Albertfalvi Hely- és Iskolatörténeti Gyűjteménybe ebben az évben egy Pesterzsébetről felajánlott Mahunka bútor érkezése várható, az egykori albertfalvi bútorgyáros emlékszobájába. Az állandó kiállítások (Rómaiak Albertfalván, Albertfalva története, Albertfalva asztalosipara, Első Magyar Repülőgépgyár, Mahunka Imre emlékszoba, Egyháztörténet, Iskolatörténet, Borgyűjtemény) változatlanul látogathatók ebben az évben is.

A közösségi házak mindegyikében találkozhatunk az év minden hónapjában a vizuális kultúrát fejlesztő kiállításokkal is. A Gazdagréti Rét Galériában főleg fiatal alkotók kapnak majd lehetőséget a bemutatkozásra, amelyben partnernek kértünk fel több képzőművészeti iskolát. Kelenvölgy a hagyományok, történelmi érdekességek bemutatása mentén tervezi kiállításait, különleges fotóanyagokat gyűjtve minden alkalomra. Ezt minden évben két alkalommal a helyben működő Kelenvölgyi Festőiskola tárlatai színesítik. Albertfalván a helyi alkotóknak mindig teret ad a Kávézó Galéria, a Kályha Galériában pedig nem csak a falakon fogadnak majd minket értékes és különleges művek, hanem a technikatörténeti sorozat is folytatódik a Műszaki Tanulmánytárral együttműködésben. Őrmezőn szinte minden képzőművészeti műfaj teret kap az új terembe költözött galériában, ahol a 2018. évi kiállítások sorát egy Kréher Péter emlékműsor és tárlat nyitja meg, az intézmény egykori klubvezetője iránti tisztelet kifejezése mellett névadó ünnepségként.

## **A SZÍNTEREK SZAKMAI TEVÉKENYSÉGE**

### **Az Albertfalvi Közösségi Ház**

#### **Szakmai célok**

*Küldetés: Az Albertfalvi Közösségi Ház Albertfalva közösségének háza.*

*Célok:*

* A lokális társadalom egységének erősítését, az itt élők városrészi kötődését elősegítő programok szervezése.
* A helyi hagyományok ápolása, s az új kezdeményezések elindítása, felkarolása.
* Az Albertfalva 200 programsorozat előkészítése, közös programok szervezése a helyi civil szervezetekkel és intézményekkel.
* A vizuális kultúra fejlesztése a közösségi ház látogatói körében.
* Az Etele Helytörténeti Gyűjtemény és a Kelen Civil Közösségek Háza munkájának, tevékenységi köreinek összehangolása, erősítése.
* Az albertfalvaiak által igényelt közösségi és rekreációs tevékenységek biztosítása.

Fontos lépést tettünk azzal, hogy az elmúlt évtől a küldetésünkben már nem az albertfalvi közösségek, hanem Albertfalva közösségének a házaként definiáljuk magunkat. Hiszen az egyik legfontosabb feladatunk a helyi lakosság körében az „albertfalviság” érzésének az erősítése, a több párhuzamosan létező Albertfalva találkozási pontjainak a keresése.

Albertfalva 1950-ig önálló község volt, ahol az 1920-as évek végén épült az OTI telep, s amelynek főutcáját az 1970-es években ledózerolták, majd panelházakat építettek. Az utóbbi években fecskeházak és lakóparkok épültek, illetve jelenleg is folyik a Tetris házak építése; így a helyi társadalom igencsak széttagolt, egymás mellet létezik a régi és az új, a formális és az informális Albertfalva. A lokálpatrióta őslakosok mellett élnek a lakótelepiek, akik többsége már valamilyen szinten kötődik a városrészhez; a fecskeházasok, akik csak ideiglenesen élnek itt; illetve a lakóparkosok, akik még idegenek, nem eresztettek gyökereket.

Intézményünk a tematikus rendezvényeivel (gyermekprogramok, Albertfalvi Mustra, Albertfalvi Napok), illetve helytörténeti kiadványokkal, pályázatokkal tudja elérni, illetve egy helyre összehozni a helyi polgárokat.

2018-ban tervezzük megjelentetni az „El ne fújja mind a szél!” képes albumot, amely a „falurombolás” előtti Albertfalvát idézi meg, így az újonnan beköltözöttek is megismerhetik a régi Albertfalva hangulatát. Az Albertfalvi Mustrát pedig a Nemzeti Összetartozás Napjához fogjuk igazítani, ezzel is erősítve a közösségekhez való tartozás fontosságát. Illetve terveink között szerepel, hogy évről-évre egy velünk – azaz a kerületünkben is – élő nemzetiség kultúráját is megjelenítsük a nemzetiségi önkormányzattal együttműködve.

2019 tavaszán lesz Albertfalva 200 éves. Így a 2018-as esztendőben megkezdjük az előkészítő munkákat, az intézményekkel, civil szervezetekkel a közös programok előkészítését, egyeztetést, szervező bizottság létrehozását, hogy jövőre már kidolgozott ötletekkel, és egymást erősítő programsorozattal tudjunk nekikezdeni a jubileumi évnek.

Tartalomhoz a forma: a határozott stílus és hagyományápolás intézményünkben nem csak a programokban, hanem az intézmény külsejében és berendezésében is megmutatkozik. Az elmúlt évben a programszerkezetünk finomhangolása, a helyi közösségek igényeire való odafigyelés mellett antik bútorokat és festményeket szereztünk be, amelyek illeszkednek az 1929-ben épült közösségi házhoz. Látogatóink is respektálják a megszépült környezetet, így 2018-ban is folytatjuk a régi berendezési tárgyak beszerzését, amelyek a belső terek szépítése mellett az Etele Helytörténeti Gyűjtemény alapját is megteremtik.

Az Etele Helytörténeti Kör újjáélesztésével a havi rendszerességgel megtartott előadások és kerekasztal beszélgetések mellett nem titkolt célunk volt a helytörténeti kutatásokhoz affinitást érző emberek megtalálása, akikkel adatbázisok létrehozása, a gyűjteményünk katalogizálása is lehetővé válik. Terveink között szerepel a kerületünkben élt híres, illetve kiemelkedő tehetségű emberek (művészek, sportolók, tudósok, politikusok stb.) életét, munkásságát bemutató – az interneten is elérhető – adatbázis létrehozása, valamint – a fiatalabb korosztályok felé is nyitva – egy Kána falut bemutató kiadvány megjelentetése QR kódokkal, amelyek segítségével a mobiltelefonon megjelennek az ásatási anyagok, a templom, illetve a falu körbejárható makettje. Folytatjuk az elmúlt év decemberében – a kerület művelődési intézményeiben és az Önkormányzatban – kihelyezett kiadványunkkal elindított Újbudai Kirakós helytörténeti játékot, amelynek keretében az itt élő emberek mutathatják be röviden a XI. kerület számukra fontos értékeit. Így egy szubjektív Újbuda képet kaphatunk, tele emlékekkel és érzésekkel, amelyek egy újabb kötet alapját teremtik meg.

A Kelen Civil Közösségek Házában elsősorban (érdekképviseleti, segítő, nyugdíjas stb.) klubok, csoportok működnek, amelyek biztosítják a közösségi házakra jellemző alulról való építkezés feltételeit. A közösségi háznak jelenleg egy terme van, amit a hét nagyobb részben a fent említett klubok foglalkozásai töltenek ki. Célunk, hogy az eddigi csoportok mellé a szabad időpontokban új állandó programokkal, klubokkal, foglalkozásokkal bővüljön a ház tevékenysége, figyelembe véve a hely sajátosságait. Szeretnénk még alkalmi kulturális programokkal is szélesíteni a ház kínálatát, mellyel az állandó látogatókon kívül meg tudnánk szólítani a környéken dolgozó és lakó embereket is.

#### **Közművelődési tevékenységek**

* **Ismeretterjesztés**

Az Etele Helytörténeti Kör keretében havi rendszerességgel tervezünk összejöveteleket, amelyeken helytörténeti előadásokat tervezünk a kerület városrészeiről, a tömegközlekedés történetéről, a nagy múltú gyárairól, hagyományairól, az itt zajlott történelmi és háborús eseményekről.

* **Kiállítás**

A Kályha Galériában – a nyári iskolai szünet kivételével – havi rendszerességgel rendezünk kiállításokat. A Kályha Galéria mellett, a földszinti kávézóban hónapról-hónapra egy-egy Albertfalvához, vagy a közösségi házhoz kötődő – elsősorban pályakezdő vagy amatőr – művész mutatkozik be egy kamara kiállítás keretében.

*Kályha Galéria (kiállítások tervezete)*

január Gyermekkönyv illusztrációk (csoportos)

február Fazekas Bence (fotó)

március Szalai Sándor (fotó)

április Burkus Alexandra (fotó)

május Görögország tájai (festmény)

június Műszaki tanulmánytár kiállítása (technikatörténeti)

augusztus Miklósovics Máté (fotó)

szeptember Kiss László (festmény)

október Kelenvölgyi Festőiskola (csoportos)

november El ne fújja mind a szél! (helytörténeti)

december 60+ Fotókör (csoportos)

* **Közösségi szolgáltatás (információs tevékenység)**

Intézményünkben elsősorban a saját programjainkról adunk tájékoztatást, de emellett a KözPont Újbudai Kulturális, Pedagógiai és Média Kft. összes intézményeinek programjairól is adunk információt.

Főbb kommunikációs (információszolgáltató) csatornáink:

* Állandó helyen lévő hirdetési felületek, faliújságokon plakátok (közház, orvosi rendelők, óvodák, általános iskolák, Savoya Park, albertfalvi önkormányzati hirdetőtáblák)
* Szórólapok (közház, óvodák, iskolák)
* Albertfalvi Közösségi Ház Facebook oldala
* Albertfalvi Közösségi Ház levelezőlistája
* Pont magazin honlapja
* Pont magazin, Újbuda újság
* XI. kerület honlapja
* Programajánló honlapok, Facebook oldalak
* Telefonos, személyes (szájról-szájra)

2018-ban két programajánlót fogunk nyomdai úton nagy példányszámban megjelentetni, 3000 albertfalvi postaládába bedobva: *Albertfalvi Mustra* (május), hogy a szabadtéri rendezvényünk híre minél több albertfalvi polgárhoz közvetlenül is eljusson; *Tanfolyamok, klubok programjai* (szeptember), elősegítve a tanévkezdés lázában égő családokat, hogy kiválasszák azokat a tanfolyamokat, amelyekre gyermekeiket beírathatják.

Intézményünk területén ingyenes WiFi hozzáférést biztosítunk.

* **Művelődő közösségek (tevékenység és korcsoportok szerint)**

*Művészeti csoportok*

* AKH Opera- és Dalstúdió – a stúdió társulata a próbák mellett, évente 6-8 alkalommal ad – egy-egy ünnep, történelmi esemény alkalmából – nagysikerű koncertet, népszerűsítve az opera, a műdal és a musical műfajt. A 2018-as esztendőben egyesületté szeretnének alakulni.
* Gesualdo Kamarakórus – Rendszeres résztvevői a magyarországi, illetve nemzetközi kórusversenyeknek, amelyeken rendre dobogós helyezéseket érnek el.
* Szavak Varázsa Alkotókör – a műhely keretében amatőr írók kapnak szakmai segítséget a munkájukhoz, illetve a jövőben a Cukrászda gasztroklubunk irodalmi vonalát is erősíteni fogják.
* 60+ Fotókör – több önálló kiállítást adnak a háznak, illetve szakmai oktatást tartanak a fotózás témakörében amatőr alkotóknak

*Tárgyalkotó népművészeti csoport*

* Albertfalvi Kézimunka Kör – népi iparművész vezetésével újabb hímzésmintákat, technikákat tanulnak, szakmai kirándulásokat szerveznek, rendszeresen részt vesznek pályázatokon és népművészeti kiállításokon.

*Klubok*

* Albertfalvai Polgárok Köre – tagságuk továbbra is szervez utazásokat, közös kulturális programokat, és örömmel vennék, ha fiatalabbak is társulnának hozzájuk.
* Albertfalvi Keresztény Társaskör – Albertfalva közösségi és kulturális életének egyik meghatározó civil szervezete, amely többek között határon túli magyar gyerekeknek szervez tábort, illetve a Szent Mihály-napi Búcsú főszervezője is.
* Angol Társalgási Klub – a nyelvgyakorlás mellett úti beszámolókat, életmód tanácsokat is hallgatnak angol nyelven.
* Eszperantó Klub – heti három csoport működik a házban, alkalmanként a Nemzetközi Eszperantó Szövetség egy-egy tagját látják vendégül.
* Német Társalgási Klub – két külön csoport működik házunkban különféle érdeklődéssel, tagsággal, de a német nyelvismeret szinten tartásának céljával.
* Rejtvényfejtők Klubja – a különböző rejtvények megoldása mellett hasznos ismereteket (pl. életmód, egészség stb.) is elsajátíthatnak a tagok.
* Cukrászda – a gasztroklub keretében süteményeket kóstolnak, recepteket cserélnek, konyhai praktikákat osztanak meg egymással, miközben verseket, novellákat, irodalmi előadásokat hallgatnak.
* Etele Helytörténeti Kör – a tavaly előtt életre hívott helytörténeti klub nem véletlenül kapta a kerületi helytörténeti gyűjtemény alapjait megteremtő, hajdani civil szervezet nevét, hiszen célunk volt egy állandó (mag)társasággal működő, a tagok aktivitására épülő közösség megteremtése.

*Nyugdíjasklubok*

* Életet az Éveknek Együtt Egymásért Nyugdíjas Klub – beszélgetések, közös névnapi ünneplések, életmód előadások.
* Döngicsélő Nyugdíjas Klub – a keresztény értékrend szerint élő nyugdíjasokat várja a klub.

*Kelen Civil Közösségi Ház*

*Klubok*

* + Kártya klub A 60+ program keretén belül, kártyajátékok (elsősorban bridzs és tarokk) hétfő és kedd délelőtt, valamint szerda délután, elsősorban a kerületben élő 60 évnél idősebeknek, Kassai Mihályné 60+ program társadalmi önkéntese szervezésében. Tichy-Rácz József, sakk és bridzsoktató oktatást is tart alkalmanként egy-egy órában térítésmentesen, 10-16 fő jelenlétével.
* Sakk klub Hetente egyszer a Bridzs klub keretén belül Tichy-Rácz József, sakk és bridzsoktató oktat alkalmanként egy-egy órában térítésmentesen 3-4 kerületi fiatalt. Sakkversenyekre, minősítésre felkészít. Érdemes továbbgondolni a klubot, mert ez nyitási lehetőséget biztosít a fiatalabb korosztályok felé.
* AFÁZIA Budai Tagozata önsegítő, rehabilitációs csoportmunkája logopédussal, heti egy alkalommal, minden kedd délután, alkalmanként 8-12 fővel.
* OSA (Otthon Segítünk Alapítvány) újbudai önkénteseinek szupervíziója havonta egyszer, minden hónap harmadik csütörtökön délelőtt, alkalmanként 12-16 fővel.

*Nyugdíjas klubok*

* Gamma nyugdíjas klub – A volt Gamma Művek nyugdíjasainak klubja hetente kétszer: hétfőn, és pénteken délután, alkalmanként 25-40 fővel.
* BHG nyugdíjas klub – A volt BHG-s dolgozók nyugdíjas klubja hetente egyszer, szerdán délelőtt, alkalmanként 8-12 fővel.
* **Rendezvény**

**Január**

Női Sarok – *Pódiumbeszélgetés női témákról, meghívott előadókkal.*

„Parázsfuvolácska” – *Ardó Mária operaénekes és vendégeinek műsora kisiskolásoknak*

Cukrászda (sütemény & irodalom) – *a „Zsolti bácsi konyhája” kötet bemutatójával egybekötött gasztroklub megnyitója*

Magyar Kultúra Napja *– irodalmi est*

Gyermekszínházi előadás

AKH Opera- és Dalstúdió farsangi előadása

**Február**

Farsangi Bál – *Zenés-táncos összejövetel*

Téli koncert – *az albertfalvi Ludmány család és vendégei előadásában*

Pandora szelencéje *– Független színházi előadás*

Endless Night Józankoncert – *Alternatív zenei előadás*

Női Sarok – *Pódiumbeszélgetés női témákról, meghívott előadókkal.*

**Március**

Kossuth Lajos azt üzente *– Táncház és kézműves foglalkozás Albertfalva óvodásaival.*

AKH Opera- és Dalstúdió húsvéti előadása

Önkormányzati 60+ Nőnapi ünnepség – *műsoros rendezvény*

Női Sarok – *Pódiumbeszélgetés női témákról, meghívott előadókkal.*

Bábelőadás

Tavaszi koncert *– Oravecz György zongoraművésszel*

**Április**

Minden költészet *– A Magyar Költészet Napján a zene, a képzőművészet és a költészet kapcsolatát bemutató összművészeti előadás.*

Versek közt bóklászva – *Olvasd fel kedvenc versedet, és mondd el miért áll közel a szívedhez!*

Bábelőadás

Kórusmuzsika *– A Gesualdo Kamarakórus koncertje*

Musical Est *– A Petőfi Musical Stúdió előadása.*

Női Sarok – *Pódiumbeszélgetés női témákról, meghívott előadókkal.*

AKH Opera- és Dalstúdió anyák napi előadása

**Május**

Májusfa állítás *– Táncház és kézműves foglalkozás Albertfalva óvodásaival.*

Női Sarok – *Pódiumbeszélgetés női témákról, meghívott előadókkal.*

Opera Nagykövete – *Ardó Mária operaénekes és vendégeinek műsora*

Anyu, apu, gyerekek! – r*etró nap a Gyermeknaphoz kapcsolódva (bábelőadás, diafilm vetítés, társasjátékozás, meseolvasás…)*

Shalom Izrael! – *Tematikus izraeli nap.*

**Június**

Albertfalvi Mustra *– Egész napos szabadtéri rendezvény*

Endless Night Józankoncert – *Alternatív zenei előadás*

Női Sarok – *Pódiumbeszélgetés női témákról, meghívott előadókkal.*

Balett Iskola *– A növendékek év végi bemutatója.*

**Július-Augusztus**

Részleges zárva tartás.

**Szeptember**

Kocsis Krisztián zongoraművész koncertje

Szent Mihály-napi Búcsú

Női Sarok – *Pódiumbeszélgetés női témákról, meghívott előadókkal.*

Őszi koncert – *Oravecz György zongoraművésszel*

Bábelőadás

AKH Opera- és Dalstúdió idősek napi előadása

**Október**

Kána falu – *helytörténeti kötet bemutató és előadás*

Női Sarok – *Pódiumbeszélgetés női témákról, meghívott előadókkal.*

Szüreti mulatság – *Táncház és kézműves foglalkozás Albertfalva óvodásaival.*

Opera Nagykövete – *Ardó Mária operaénekes és vendégeinek műsora*

Dívali a fény ünnepe! *– Tematikus indiai nap.*

AKH Opera- és Dalstúdió „forradalmi” előadása

**November**

Albertfalvi Napok *– Összművészeti fesztivál.*

Albert Bál *– Zenés-táncos összejövetel*

El ne fújja mind a szél! – *Az albertfalvi képes album ünnepélyes bemutatója, az Albertfalva 200 rendezvénysorozat meghirdetése.*

Női Sarok – *Pódiumbeszélgetés női témákról, meghívott előadókkal.*

Albertfalvi Kórustalálkozó *– Művészeti hétvége*

Bábelőadás

**December**

Albertfalvi Adventi Vásár – *Kézműves vásár és művészeti programok*

Női Sarok – *Pódiumbeszélgetés női témákról, meghívott előadókkal.*

Bábelőadás *– Mikulás műsor*

Adventi készülődés *– Táncház és kézműves foglalkozás Albertfalva óvodásaival.*

Téli koncert *– Oravecz György zongoraművésszel*

Balett Iskola *– A növendékek karácsonyi bemutatója.*

Albertfalvi Közösségek Karácsonya *– A közösségi ház csoportjainak közös ünnepe.*

AKH Opera- és Dalstúdió karácsonyi előadása

Önkormányzati 60+ karácsonyi ünnepség – *Műsoros rendezvény*

*Kelen Civil Közösségi Ház*

A Kelen Civil Közösségi Ház állapota, elhelyezkedése, mérete és a „hagyományai” alapján elsősorban állandó csoportokat, művelődési és szabadidős közösségek működésének ad helyet, így az alkalmi rendezvényekkel is rájuk fókuszál:

Önkormányzati 60+ Nőnapi ünnepség – *Műsoros rendezvény*

A Magyar Költészet Napja – műsoros rendezvény

Filmes találkozó, magyar filmkészítők (rendezők, színészek) találkozása a közönséggel

Bográcsos kerti parti zenés kísérettel

Idősek Világnapja – *Műsoros rendezvény*

XI. kerület Napja – *Műsoros rendezvény*

Önkormányzati 60+ karácsonyi ünnepség – *Műsoros rendezvény*

* **Tábor**

Nyáron hagyományosan külső szervezésű táborokat fogadunk be, hiszen három általános iskola van a körzetünkben, széles spektrumú tábori kínálattal. Igény szerint közös táborok szervezésébe bekapcsolódunk, amennyiben valós érdeklődés mutatkozik rá (pl. nagyi-unoka napközis, hímző tábor vagy kézműves-strand tábor).

* **Egyéb tanfolyamok, programok (származtatott szolgáltatások)**

Terembérletet fizető csoportjaink jelentik a legstabilabb bevételi forrást, s ami ennél is fontosabb esetükben, hogy olyan művészeti, oktatási, mozgás- és testkultúrát végző csoportokról van szó, akik minőségi munkájukkal erősítik a közösségi ház munkáját.

*Tanfolyamok*

*Gyerekcsoportok:*

* Ringató (minden kedden 9.30-11 óráig) – két csoportban működik, nagy érdeklődés mellett, idén immár 10 éve az Albertfalvi Közösségi Házban is.
* Jazz Balett (minden kedden és pénteken délután) – három csoportban működik, nagy létszámú már mindegyik csoport, az Imperial csoport rendszeresen részt vesz budapesti és országos versenyeken.
* Klasszikus balett és színpadi tánc oktatása kislányoknak (minden hétfőn 16.30-18 óráig) – minden kislánynak ajánlott a szép tartás és a kecses mozgás érdekében, ezt nyújtja a balettiskola.
* Hangszervarázs Zenetanoda (minden kedden 13-17 óráig) – Rosales módszert alkalmazó zeneiskola ovisoknak.
* Zengő-bongó (minden szerdán 9.30-10.30) – zenepedagógus oktató várja a kismamákat és a babákat különböző hangszerekkel, dalokkal és játékokkal. Az igen színvonalas oktatást 2018-ban saját szervezésű programmá fogjuk átalakítani.
* MeseVáros (minden szerdán 16.30-17.15 óráig) – drámapedagógiai foglalkozás kisgyermekeknek. A foglalkozásokon mesével, bábbal, drámajátékokkal, zenével közös alkotások segítik a gyermekeket abban, hogy megismerjék az érzelmeiket, könnyebben kifejezzék magukat, és merjék használni a kreativitásukat.

*Felnőtt csoportok:*

* Rajzstúdió (minden pénteken 17-19 óráig) – a közösségi házban rendszeresen kiállító művészeti csoportunk 12 évestől a 70 évesig szólítja meg a képzőművészet iránt érdeklődő amatőr alkotókat.
* Hölgybalett (minden szerdán 11-12.30) – kiváló oktató vezetésével, azok a hölgyek is megismerkedhetnek a klasszikus balettal, akikben kiskoruk óta él elrejtve egy balerina.
* Salsa (minden kedden 19.30-22 óráig) – folyamatos kezdő utánpótlással és nagy létszámú gyakorló csoporttal.
* Zumba (minden szerdán19-20 óráig) – zenés-táncos mozgás fiataloknak.
* Társastánc (minden csütörtökön 19-21 óráig) – folyamatos csatlakozási lehetőséggel, külön gyakorlási lehetőséget biztosítva egyéni igényekre.
* Örömtánc (minden szerdán 15.00-16.00-ig) – tánc, mozgás, öröm, agytorna 50 felettieknek.
* Aiki-ken (minden szerdán 17.30-18.30-ig) - hagyományos japán kardvívó edzés felnőtt férfiaknak.
* Konditorna (minden kedden 12-16 óráig)– a 60+ program keretében meghirdetett eseményt mindig nagy várakozás előzi meg
* Pilates torna (minden csütörtökön 9-13.30-ig) – szintén a 60+ program keretében működő torna, hiánypótlónak mondott órák.

*Tervezett, megbeszélés alatt álló új tanfolyamok 2018-ban*

* Gerincjóga
* Pilates torna fiataloknak

*Vásárok*

Bár nem közművelődési feladatokat szolgál, de a tapasztalatok alapján nagy érdeklődés van rá, így helyet biztosítunk az olcsóbb árukat kínáló vásárosoknak a közösségi házban a kevésbé kihasznált délelőtti órákban kétheti rendszerességgel, jó bevételi lehetőségként. 2018-ban mintegy 20 ilyen vásárt terveztünk.

*Családi rendezvények*

Az albertfalvi családok sokszor veszik igénybe termeinket családi és baráti összejövetelekre, hiszen bizonyos létszám fölött már nem célszerű otthon rendezni egy gyerekzsúrt vagy nagyobb társasági összejövetelt. Elsősorban születés- és névnapok, keresztelők, esküvők alkalmából szokták igénybe venni terembérleti szolgáltatásunkat.

*Babaruha börze*

Minden tavasszal és ősszel baba- és gyermekruhabörzét szoktunk szervezni az itt élő családok számára, hogy az évszakváltás alkalmából egymás között elcserélhessék, illetve az érdeklődők számára eladhassák a kinőtt, megunt, feleslegessé vált gyerekruhákat, játékokat.

*Kelen Civil Közösségi Ház*

Az intézményben jelenleg a saját programok mellett csak térítésmentesen működő klubok, szervezetek és foglalkozások működnek.

Csak egy átfogó felújítás esetén válik alkalmassá a helyiség külső szervek, szolgáltatások és tanfolyamok befogadására is (pl. művészi próbák, továbbképzések, oktatás stb.).

#### **Tárgyi feltételek**

A ház műszaki felszereltsége jó, technikai felszerelésünk a házban zajló kisebb rendezvények igényeit megfelelően kiszolgálja, nagyobb rendezvényeknél a műszaki csapat telepít ideiglenesen megfelelő technikát. Az érdekeltségnövelő pályázatnak köszönhetően 2018-ban fejlesztjük a színpadunk hang- és fénytechnikáját.

Az elő- és a hátsókertbe vásárolunk kerti bútorokat (asztalok, székek), illetve árnyékolókat és napvitorlát, valamint a kertápoláshoz szerszámokat.

Az irodai munkánkat is fejlesztjük, komfortosabbá tesszük új irodabútorok, számítógép és programok beszerzésével, illetve egy légkondicionáló beépítésével. A bútorok cseréjét folytatjuk antik, illetve antik jellegű bútorokra (iroda, Zsolti bácsi konyhája, helytörténeti gyűjtemény stb.), valamint helytörténeti jelentőségű festményeket és rézkarcokat is szeretnénk beszerezni, amelyek azon túl, hogy illeszkednek az 1929-ben épült ház stílusához, egyben az Etele Helytörténeti Gyűjtemény alapját is megteremtik.

Az épületben (nagyterem) és a ház homlokzatán futó vezetékeket szükséges lenne a falba építeni vagy sínbe tenni. A fűtési rendszer átalakításra szorul, hiszen nem tudjuk szabályozni a ház különböző pontjain a hőmérsékletet, mivel csak egy termosztát van a földszinten. Külön fűtési köröket tervezünk létrehozni, mert így egy időben a különböző igényeknek (pl. nagyterem – táncfoglalkozás, előadóterem – nyelvi klub) megfelelő hőmérsékletet tudnánk biztosítani az épület különböző pontjain. Azonban a fűtéskorszerűsítésnek akkor van igazán haszna, ha az a ház szigetelésével, energetikai korszerűsítésével jár együtt. Így az Önkormányzat, illetve energetikai pályázatok segítségével az elkövetkező években szükséges lenne a ház külső falainak felújítása, szigetelése, illetve tetőszerkezet javítása, cseréje, szigetelése.

Kelen Civil Közösségi Ház

Összességében a KCKH egy igencsak leamortizálódott, szedett-vedett nyugdíjas klub hangulatát árasztja. Az alapvető technikai eszközök az elmúlt évek beszerzéseinek köszönhetően rendelkezésre állnak, ebben az évben az asztalok cseréje mellett az iroda padlójának és a vizesblokknak a felújítása elengedhetetlen. Nagyon fontos lenne a nyílászárók javítása, festés-mázolás, korszerű világítási rendszer kialakítása is.

Szükséges a kertrendezés, illetve kerti bútorok beszerzése, hiszen a kert adta lehetőségek kihasználásával tavasztól őszig új közösségi teret kaphatunk.

#### **Személyi feltételek**

2014-ben jött létre a mai munkatársi gárda az Albertfalvi Közösségi Házban, amely az elmúlt három esztendőben összekovácsolódott, kialakultak a hatékony együttműködés formái. 2017-ben Papp Gábor csatlakozott hozzánk, aki a Kelen Civil Közösségi Ház kulturális szervezőjeként tevékenykedik.

A 2018-as esztendőben nem tervezünk változást. Illetve, amennyiben lehetőség van rá, bővíteni kellene a munkatársi gárdát, hiszen az Etele Helytörténeti Gyűjtemény katalogizálásában, illetve az egyszemélyes KCKH folyamatos működtetésében segítségünkre lenne egy gyakornok vagy egy részmunkaidős munkatárs.

#### **Gazdálkodás, pályázatok**

A kulturális és közösségi programjainkat igyekszünk a piaci ár alatt vagy díjmentesen biztosítani, s azok kiadásait a kiegészítő tevékenységeink bevételeiből finanszírozni, amelyek nem csak valódi igényt elégítenek ki, hanem a szakmai munkánk szempontjából nagyon fontos közösségteremtő és közösségépítő erővel is bírnak (pl. tanfolyamok, alkotó körök, pályázatok, kiadványok).

Pályázatok és szponzorok segítségével igyekszünk növelni a kulturális tevékenységekre fordítható pénzösszegeket, így elsősorban művészeti és alkotó közösségeink, valamint az önszerveződő közösségeink programjait támogató kiírásokat próbálunk meg felkutatni és elnyerni.

A 2018-as esztendőben nem csak a futó programjainkra, hanem a 2019-ben esedékes Albertfalva 200 rendezvénysorozathoz is keresünk szponzorokat, támogatókat, pályázati forrásokat.

#### **Együttműködés, kapcsolatok**

Jó kapcsolatot ápolunk a KözPont Kft. többi intézményeivel is szakmai és technikai segítséget nyújtva egymásnak, ezzel is segítve a többiek munkáját.

Az Albertfalva 200 előkészítő munkálatai során pedig tovább erősítjük az albertfalvi intézményekkel, civil szervezetekkel, a helyi társadalom meghatározó alakjaival a kapcsolatainkat – hiszen ők „természetes szövetségeseink” – a helyi közösség szolgálatában. Továbbra is biztosítunk térítésmentes programokat (néphagyományokat ápoló rendezvények, beavató komolyzenei koncertek) a helyi iskolák és óvodák részére, akik „cserébe” a gyerekek előadásaival vesznek részt nagyrendezvényeinken, ezzel is erősítve a városrészi összetartozást.

### **Gazdagréti Közösségi Ház**

#### **Szakmai célok**

A Gazdagréti Közösségi Ház legfontosabb célkitűzése, hogy a már működő állandó és hagyományosnak mondható eseti rendezvényeken túl új állandó programokkal és új hagyományteremtő eseti rendezvényekkel színesítse a Gazdagrétiek közösségi életét. Az új tervezett programjainkon keresztül szeretnénk a lakosságot szélesebb körben megszólítni, és olyan korosztályoknak is kikapcsolódást biztosítani, akik eddig nem találták meg ezt a lehetőséget lakókörnyezetükben.

Ebben az évben kiemelt figyelmet szeretnénk fordítani az intézmény programjainak és magának az intézménynek a hirdetéseire, marketingjére. A lakótelepen élőket már elég nagy számban érjük el programjainkkal, de szeretnénk, ha a lakótelepen túl, a közeli új városrészekben élőkhöz is eljutnának az intézmény programjainak információi. Ezeket első körben plakátolással, szórólapozással és hírlevélre való feliratkozási lehetőséggel kívánjuk elérni. A jelenleg már megvalósult gyakorlatot folytatjuk ezen a téren a minden program esetében kihelyezett figyelemfelkeltő és informatív plakátokkal, az előtérben lévő TV-vel és a ház külső falán elhelyezett videó led-fallal. Facebook oldalunkkal is már igen sok emberhez érünk el a múlt évi munkánk nyomán.

A hagyományokat követve idén is megrendezésre kerülnek Gazdagrét legfontosabb eseményei, mint pl:

- Gazdagréti Gyermeknap - 2018. május 26. szombat,

- Gazdagréti Szentivánéj – 2018. június 23. szombat,

- Amfiteátrumi esték rendezvény sorozat (június, július, augusztus hetente 1x csütörtökön),

- Amfiteátrumi mesék (június, július, augusztus havonta egyszer kedden).

A 2016-os évben nagy sikerrel elindított szülinapi programunkat folytatva már családi rendezvények bonyolításátis vállaljuk, és ezen szolgáltatások körét szeretnénk tovább bővíteni.

#### **Közművelődési tevékenységek**

* **Kiállítások**

A „Rét” Galériában a hagyományoknak megfelelően továbbra is minden hónapban új kiállítás lesz majd megtekinthető, de ettől az évtőlkezdődően kifejezetten gyermekeknek és fiataloknak nyújtunk majd bemutatkozási lehetőséget. Ennek érdekében több művészeti iskolával vettük fel a kapcsolatot, hogy a kiállításra érett anyaggal rendelkező művészpalánták sorának jelenthesse első igazí megmérettetését és kihívását ezen a téren a Rét Galéria beli önálló, vagy csoportos „ELSŐ KIÁLLÍTÁS”.

* **Közösségi szolgáltatás**

Az előtérben továbbra is működik a közösségi könyvespolc felnőtteknek és gyerekeknek, ahonnan vihetnek, és ahová hozhatnak könyveket a látogatóink (könyvcsere program). A gyermekeknek kisasztal, kisszékek és rajzoláshoz, olvasáshoz szükséges eszközöket biztosítunk, hogy le tudják foglalni magukat amíg, várakoznak. Kávéautomata, valamint ballonos vízadagoló is a vendégek rendelkezésére áll.

A megszokott információs portáljainkon (ház külső hirdető fala, megállító táblák, szórólapok) kívül a házban nagyképernyős televízión, valamint a ház külső falán lévő videó ledfalon keresztül folyamatosan tájékoztatjuk a látogatókat a programjainkról, valamint az internetes felületeinken is rendszeresen közzétesszük az aktuális tudnivalókat. Továbbra is elérhetőek a kerületi információs újságok is, Újbuda újság, Pont magazin, Gazdagréti hírmondó.

* **Művelődő közösségek**

„AZ ÉLET SZÉP…” NYUGDÍJAS KLUB - havonta 1×

GAZDAGRÉTI „ŐSZIKÉK” NYUGDÍJAS KLUB - havonta 1×

KÁRTYA KLUB – hetente 2x

NYUGDÍJAS ANGOL TÁRSALGÁSI KLUB – hetente 1x középhaladó és haladó szinten

TÁRSALGÁSI ANGOL NYELVKLUB – hetente 1x

SAKK KLUB – hetente 2x

GAZDAGRÉTI NYUGDÍJASOK SZABADIDŐ KLUBJA – hetente 2x

(GAZNYUSZIK) Társasjátékok hetente 2 ×

BRIDZS KLUB – hetente 1x

KÉZIMUNKA KLUB – hetente 1×

VILÁGJÁRÓK KLUBJA - havonta 1x

GAZDAGRÉTI KÉZIMUNKÁZÓK KLUBJA – hetente 1x

„AZ ÉLET BESZÉDE” BIBLIAKÖR – hetente 1x

FECSEGŐ - TIPEGŐ KLUB - kéthetente 1x

MOZGÁSSAL AZ ENERGIÁÉRT KLUB – hetente 1x

MERIDIÁN TORNA – hetente 1x

ÖLELŐ ANYAKÖR – havonta 1x

SZIVÁRVÁNY TÁNCSZÍNHÁZ KLUB – hetente 1x

LOGIKAI JÁTÉK KLUB – hetente 1x

* **Rendezvény**

VARÁZSSZŐNYEG MESE VASÁRNAP - minden hónap 2. vasárnapján kifejezetten gyerekeknek szóló családi délelőtt, bábszínházzal, koncertekkel, kézműves programokkal.

AMFITEATRUMI ESTÉK - nyáron csütörtökönként esténként (jún., júl, aug.,)ingyenes akusztikus zenei rendezvény sorozat a Közösségi Ház előtti kis színpadon

AMFITEÁTRUMI MESÉK - nyári hónapok utolsó keddjén (jún., júl., aug.)ingyenes bábszínház sorozat a Közösségi Ház előtti kis színpadon

CSINÁLD MAGAD WORKSHOP - saját használati tárgyak készítésének tanítása és készítése, minden alkalommal más-más tematika szerint

ÓVODÁS BÉRLETES ELŐADÁSOK - óvodásoknak szervezett programsorozat óvodai nevelési időben (márc.,máj.,okt., dec.,)

MAGYAR KULTÚRA NAPJA - január 22.

MINI KARNEVÁL – február 17.

NŐNAP – március 8.

HÚSVÉTI TOJÁSVADÁSZAT – március 25.

NYUGDÍJAS HÚSVÉT - április 6.

MAGYAR KÖLTÉSZET NAPJA - április 9.

GAZDAGRÉTI GYEREKNAP és Tappancs fal avató - május 26.

GAZDAGRÉTI SZENTIVÁNÉJ – június 23.

IDŐSEK VILÁGNAPJA – október

ZENE VILÁGNAPJA – október

MAGYAR FESTÉSZET NAPJA – október 18.

RAJZFILMÜNNEP – november

MIKULÁS POSTA – november 19 – december 3.

CIVIL KARÁCSONY – december

* **Tábor**

Terveink között nem szerepel saját szervezésű tábor, viszont szívesen fogadunk be olyan tematikus, vagy iskola által szervezett napközis tábort, amely a gazdagréti gyerekeknek szól, ha lesz rá igény.

* **Egyéb tanfolyamok, programok (származtatott szolgáltatások)**

*Felnőtteknek*

AIKIDO – hetente 2 ×

KENPO – hetente 1 ×

GERINC- ÉS IZÜLETI TORNA – hetente 2 ×

ZUMBA 60+ - hetente 3×

PILATES 60+ - hetente 1 ×

ZENÉS KÍMÉLŐ TORNA – hetente 1 ×

JÓGA – hetente 2 ×

ANGOL FELNŐTTEKNEK– hetente 1 ×

PILOXING – hetente 1x

ALAKFORMÁLÓ, ZSÍRÉGETŐ TORNA – hetente 1x

TIBETI HANGTÁL – hetente 1x

*Gyerekeknek, családoknak*

RINGATÓ – hetente 1 ×

KEREKÍTŐ BÁBOS TORNA – hetente 1 x

HANGSZERVARÁZS ZENETANODA – hetente 1 ×

ROCK AND MAGIC SE edzés – hetente 3 ×

SZIVÁRVÁNY TÁNCSZÍNHÁZ edzés – hetente 2 ×

KLASSZIKUS BALETTISKOLA – hetente 1 × 2 csoportban

FASHION DANCE – hetente 2x

JÓGA – hetente 1x

HIP-HOP – hetente 1x

ISKOLÁS ANGOL – hetente 1x

WELLSOUND – hetente 1x

#### **Tárgyi feltételek**

A 2016-os évben jelentős felújításon esett át a Közösségi Ház. Sajnálatos módon az épület kivétel nélkül minden helységéről elmondható, hogy statikai jellegű repedések borítják, ami miatt az egész épületre kiterjedő statikai szakvéleményt beszerzése szükséges. Ameddig ez nem születik meg, addig nem kezdünk az intézményben felújítási munkát.

Tárgyi eszközeinket bővíteni szeretnénk a megnövekedett igényeknek megfelelően:

* nagyterem színpadi megvilágításának bővítése
* klíma beszerelése előtérben és nagyteremben

#### **Személyi feltételek**

A 2018-as évet 4 fő munkatárssal kezdjük, meg. Az intézmény szakmai és technikai dolgozói állománya is teljes létszámú, bővítést nem igényel.

Tóthné Vonsik Vivien vezető szervező - Főállású teljes munkaidős (8 óra)

Lidi Szilvia kulturális szervező - Főállású teljes munkaidős (8 óra)

Hajdu Attila Richárd gondnok/technikus - Főállású teljes munkaidős (8 óra)

Sabou Mária Crina technikai munkatárs (teremőr) - Főállású teljes munkaidős (8 óra)

#### **Gazdálkodás, pályázatok**

A Gazdagréti Közösségi Ház a 2017-es évben szinte termeit 100%-ban kihasználva működött. A 2018-as évben igyekszünk majd kihasználni a pályázatok nyújtotta lehetőségeket, hiszen ezzel eddig nem éltünk.

Az intézmény nagy figyelmet fordít az olyan eseti rendezvényeire, amelyek nagyobb bevételt termelhetnek, az ilyen lehetőségeket kifejezetten keressük, illetve szervezzük annak érdekében, hogy a közösségi ház kulturális programjainak, közösségi szolgáltatásainak önkormányzati finanszírozását kiegészíthessük, magas színvonalon biztosíthassuk.

#### **Együttműködés, kapcsolatok**

Mint azt előző évben is tettük, továbbra is szorosan szeretnénk együttműködni a lakossággal, a helyi civil szervezetekkel, klubokkal kölcsönösen segítve egymást. A már jól működő óvodás bérletes előadásainkat szeretnénk kiterjeszteni a magán intézményekre is, valamint az iskolás korosztályra is.

A 2018-as évben a helyi cégekkel való együttműködést tovább kívánjuk erősíteni, a lakosságnak szóló olyan eseti programokkal/rendezvényekkel, melyeknek aktív résztvevői/szereplői lehetnek.

Kiemelten fontosnak tartjuk, hogy odafigyeljünk a lakosság, helyi cégek, civil szervezetek és az oktatási intézmények igényeire, kéréseire, megkereséseire és lehetőségeihez mérten kiszolgáljuk azokat. Továbbra is nyitottak vagyunk új megkeresésekre, ötletekre és igyekszünk megfelelni az elvárásoknak.

### **Kelenvölgyi Közösségi Ház és Könyvtár**

#### **Szakmai célok**

A Kelenvölgyi Közösségi Ház Továbbra is elsődleges feladatának tekinti, hogy a helyi társadalom kulturális igényeit felmérje – a lehetőségekhez képest alakítsa – és kielégítse. Különösen fontos ez egy olyan zárt, lokálpatrióta közösség esetén, mint a kelenvölgyi, továbbá nem hagyható figyelmen kívül, hogy a környező városrészekben (Albertfalva, Őrmező, Rózsavölgy) működik hasonló jellegű közösségi ház. Ennek megfelelően a jövőben is nagy hangsúlyt kívánunk fektetni a meglévő hagyományok ápolására, de természetesen új programokkal, tanfolyamokkal is színesítjük a kínálatot.

Fontos a közönség által kedvelt, várt rendezvények megtartása, esetleg frissítése, kibővítése. Ennek jegyében továbbra is megrendezzük a *Kelenvölgyi Művészeti Napokat*, immár XIII. alkalommal. Azonban az eddig megszokott december eleji, karácsonyváró időponthoz képest úgy tervezzük, hogy az eseményt előrehozzuk novemberre, így a programok kapcsolódhatnak a *Kerület Napjához,* illetve *Kerület Hetéhez*. E mellett természetesen a decemberi ünnepekhez tartozó előadások, foglalkozások a hagyományok szerint megrendezésre kerülnek.

A ház arculatának továbbra is meghatározó eleme lesz a komolyzene, a bábozás és a modellezés. A 2018-as évben is változatos komolyzenei programokkal készülünk. Folytatódik a *Muzsikus Szalon* névre hallgató koncertsorozat Czettner Vera és Várnagy Mihály vezetésével, *Oravecz György klasszikus zongorakoncertjei,* és a már stabil törzsközönséggel bíró *Jazz estek Bathó Lajossal.* Tervezzük kóruskoncertek elindítását is. Ebben az évben is szeretnénk megrendezni, immáron 14. alkalommal a *Kelenvölgyi Bábjátékos Találkozó*t és a szintén bábjátékosoknak szóló *Bóbita művészeti napközis tábor*t, mely 2018-ban ötödik alkalommal kerül majd meghirdetésre. (Másik nyári táborunk a tavaly nagy sikerrel elindított japán tábor.) A Kelenvölgyi Közösségi Ház továbbra is helyszínt biztosít az Autómodell-gyűjtők számára, hogy havonta egyszer klubdélután keretében összejöjjenek, és évente több alkalommal szervezzük velük együttműködésben meg a nagy múltú*Autómodell Börzéket* is.

Az eddig februárban megrendezésre kerülő *Egy falat Kelenvölgy* elnevezésű programunkat összevonjuk a *Tavaszköszöntő családi nappal*, melyet ezentúl minden évben Húsvét környékén szeretnénk megrendezni. Az igények felmérése alapján 2-3 havi rendszerességgel tervezzük elindítani az *Elöltöltős-fegyverbörzét.* A *Játék világnapját* a *Gyereknap* keretén belül ünnepeljük meg.Az új hagyományok teremtése mellett a tanfolyami kínálaton is szeretnénk frissíteni, új tanfolyamok életre hívásával és régiek felelevenítésével. Több új foglalkozás bevezetését tervezzük:*Zumba oktatás*, *Logopédiai foglalkozás* és *előadás*,*Csend-mozgás-erő a teremtérben*.

A közösségi háznak nincs külön kiállítóterme, a többfunkciós nagytermet használjuk erre a célra is, így a kiállítások terén elég szűk a lehetőségek köre. Alapvetően a helyi amatőr festők munkáit mutatjuk be, illetve ismeretterjesztő tárlatokat rendezünk. A 2018-as évben elindítunk egy olyan sorozatot, melyen magyar értékeket mutatunk be fotókon, a legkülönfélébb területekről, a híres magyar porcelánoktól kezdve az ősi magyar kutyafajtákig. Ez a sorozat a vizuális élmény mellett ismeretterjesztő küldetést is ellát majd.

Fontosnak tartjuk, hogy a magyar mellett idegen kultúrák értékeit is közelebb hozzuk a látogatókhoz. A japán tábor és a III. Katsujinken Katana Fórum sikerén felbuzdulva tervezünk egy *Japán Napot*, hogy a japán kultúra minél szélesebb szeletét bemutathassuk az érdeklődőknek.

A könyvtár a mindennapi, megszokott működése mellett továbbra is kiemelt figyelmet fordít arra, hogy a helyi általános iskolával együttműködve minél több gyerekkel szerettesse meg az olvasást, de Kelenvölgyön kívülről is fogad látogató csoportokat.

#### **Közművelődési tevékenységek**

* **Ismeretterjesztés**

A *Kelenvölgy története - helytörténeti előadássorozatot* Sturdik Miklós amatőr helytörténész vezeti. A hosszú évek kutatása alatt felhalmozódott ismeret és dokumentumanyag nemcsak Kelenvölgy, hanem annak környezete, egész Újbuda múltjába is bepillantást enged. Az általában vetítéssel egybekötött előadások után beszélgetésre, kérdések feltevésére is lehetőség van.

* **Kiállítás**

Január Magyar porcelánok - fotókiállítás

Február Farsangi népszokások - fotókiállítás

Március Vaderna Éva Festmény kiállítás

Április Hungarikumok - fotókiállítás

Május Fábry János karikatúra kiállítása

Június Kelenvölgyi Festőiskola

Szeptember Magyar kutyafajták - fotókiállítás

Október Magyar borvidékek - Ezerjó Fesztiválhoz kapcsolódó kiállítás

November A közház élete - fotókiállítás

December Kelenvölgyi Festőiskola

* **Közösségi szolgáltatás (információs tevékenység)**

A közösségi ház fontos feladata, hogy a vonzáskörzetébe tartozóknak információt szolgáltasson. Elsősorban kerületünk kulturális életével kapcsolatban végezzük ezt a tevékenységet, de egyéb ügyekben is igyekszünk felvilágosítást adni a hozzánk fordulóknak. Természetesen megtalálhatóak nálunk a testvérintézményeink plakátjai, szórólapjai, miként a Pont magazin, az Újbuda újság és a Kelenvölgyi Rikkancs. Az információs tevékenységben fontos szerepet tölt be a könyvtár is.

* **Művelődő közösségek**

*Kelenvölgyi Kertbarát Kör*

A Kertbarát Kör 2007-ben alakult. Célja, hogy Kelenvölgy és környéke kertbarátait összefogva megismertesse velük a korszerű kertépítés, kertgondozás-kertápolás, a szőlő és gyümölcstermesztés, feldolgozás, kerti növénytermesztés, növényvédelem gyakorlati módszereit és a helyi környezet ápolásának módjait. Ennek érdekében tagjai részére tapasztalatcseréket, bemutató szakmai tanulmányutakat szervez. Közreműködik Kelenvölgy közterületein lévő növényzet állapotának javításában. Havi egy alkalommal találkoznak a közösségi házban.

*Kelenvölgyi Kártya Klub*

A klub tipikus példája annak, hogy némi szakmai háttérmunkával, rásegítéssel a helyi közösség képes aktívan, önszerveződő módon közreműködni olyan projektek megvalósításában, melyek találkoznak a saját igényeikkel. A heti egy klubnapokon az ulti és a snapszli az alap, de tervezik bővíteni a repertoárt a römivel vagy a briddzsel.

*Horgász Klub*

A Kelenvölgyben található Kéktó tér horgászai az egyesület tagjai. A házban hetente egyszer találkoznak, amikor a közösség életével, aktuális eseményekkel, horgászattal, természetvédelemmel kapcsolatos kérdéseket tárgyalnak meg. Az egyesület évek óta aktívan részt vesz a közösségi ház által szervezett Kéktó téri gyereknap lebonyolításában.

*Autómodell-gyűjtők Klubja*

Az egyik legrégebbi közösségi házban működő klub. Havonta egyszer tartanak klubnapot, évente négy-öt alkalommal rendezünk velük autómodell-börzét. Aktívan közreműködnek a Kéktó téri gyereknapon és modellekkel, autózással kapcsolatos kiállítások szervezésében.

*Nyugdíjas Klub*

A Nyomdaipari Dolgozók Szakszervezetének Nyugdíjas Bizottsága évek óra rendszeres látogatója a Kelenvölgyi Közösségi Háznak, a tagokból alakult klub havonta egy alkalommal tart foglalkozást a házban.

*Kelenvölgyi Festőiskola*

A Kelenvölgyi Festőiskola 1998-ban alakult, 2006 óta működnek egyesületi formában. Az iskola azzal a szándékkal jött létre, hogy a rajzolás, festés iránt érdeklődő, magukban tehetséget érzők kortól, nemtől, előképzettségtől függetlenül csatlakozhassanak, fejleszthessék tudásukat. Céljuk továbbá a Kelenvölgyben és környékén élő, festészetet kedvelők összefogása, képzőművészeti oktatása. Kelenvölgyben minden évben kétszer biztosítunk nekik lehetőséget a bemutatkozásra, és más kerületi helyszíneken is rendszeresen kiállítanak.

* **Rendezvény**

Január

*Újévi koncert a Budafoki Mozart Ifjúsági Zenekarral*

*Magyar kultúra napja*

*Gyapjúval a világ körül*

*Magyar porcelánok – fotókiállítás*

Február

*Farsangi játszóház*

*Farsangi svábbál*

*Farsangi népszokások - fotókiállítás*

*Garázsvásár*

*Autómodell börze*

*Helytörténeti előadás*

Március

*Jazz est*

*Festménykiállítás*

*Kézműves foglalkozás*

*Nőnapi műsor*

*Tavaszköszöntő családi nap*

*Gyerekszínház*

*Elöltöltős fegyverbörze*

*Gyapjúval a világ körül*

Április

*Költészet Napja*

*Színházi előadás*

*Hungarikumok - fotókiállítás*

*Muzsikus szalon*

*Játszóház*

*Garázsvásár*

*Kelenvölgyi olvasóklub*

*Komolyzenei koncert*

*Logopédia fórum*

Május

*Muzsikus szalon*

*Bábjátékos találkozó*

*Kézműves foglalkozás*

*Gyereknap*

*A játék világnapja*

*Fábry János karikatúrakiállítása*

*Elöltöltős fegyverbörze*

*Japán Nap*

*Helytörténeti előadás*

*Gyapjúval a világ körül*

Június

*Jazz est*

*Retro disco*

*Kézműves foglalkozás*

*Kelenvölgyi Festőiskola kiállítása*

*Autómodell börze*

*Garázsvásár*

Július

*Japán tábor*

Augusztus

*Drámapedagógiai és bábjátékos tábor*

Szeptember

*Kézműves foglalkozás*

*Magyar kutyafajták - fotókiállítás*

*Garázsvásár*

*Elöltöltős fegyverbörze*

*Gyapjúval a világ körül*

Október

*Ezerjó fesztivál*

*Ezerjó Fesztiválhoz kapcsolódó kiállítás*

*Jazz est*

*Autómodell börze*

*Gyermekszínház*

*Játszóház*

*Szüreti sváb bál*

November

*Roma kulturális est*

*A közház élete - fotókiállítás*

*Kézműves foglalkozás*

*Helytörténeti előadás*

*Kelenvölgyi Művészeti Napok*

*Komolyzenei koncert*

*Szinházi előadás*

*Garázsvásár*

*Gyapjúval a világ körül*

*Rajzfilmünnep*

*Emléktábla koszorúzás*

December

*Gyerekszínházi előadás*

*Muzsikus szalon*

*Jazz est*

*Adventi Játszóház*

*Előltöltős fegyverbörze*

*Kelenvölgyi Festőiskola kiállítása*

*Autómodell börze*

*Idősek Karácsonya*

* **Tábor**

*Bóbita művészeti napközis tábor*

Drámapedagógiai és bábjátékos tábor Hajdúné Lovas Zsuzsanna bábpedagógus vezetésével.

*Japán csodái napközis tábor*

Ismerkedés a japán kultúrával

* **Egyéb tanfolyamok, programok (származtatott szolgáltatások)**

*Gerincjóga*: A gerincjóga modern mozgásrendszer, olyan csoportos mozgásterápia, melynek célja a fizikai test és az idegrendszer egészségének helyreállítása biztonságos, az anatómiai alapmozgásokra épülő gyakorlatsorokkal. A közös gyakorlást a több éves gyakorlattal bíró, képesített sport- és gerincjóga oktató Schermann Márta vezeti. A foglalkozásokra hetente egy alkalommal, hétfői napokon 18.15 és 19.45 között zajlanak.

*Aikido*: Az aikido tradicionális alapokra épülő modern, japán harcművészet. A Kelenvölgyi Közösségi Házban az aikido klubot Verebics Antal alapította 1985-ben, az edzéseket jelenleg heti két alkalommal keddi és csütörtöki napokon 18 és 20 óra között Bobvos János (4 dan) vezeti.

*Kerekítő*: A népi eredetű és ma is közkedvelt ölbeli játékok népszerűsítésére létrejött kezdeményezés azért kapta a Kerekítő nevet, mert úgy gondoljuk, hogy a kisgyermekek számára a világ anyukája ölében és a közös játékban kerekedik ki első ízben. Ez az élmény, útravaló egy életre szól. Szeretnek, ölelnek, rám figyelnek, azaz fontos és szerethető vagyok, ez minden későbbi kapcsolat alapja. A foglalkozásokra szerdai napokon kerül sor Divényi Piroskavezetésével.

*Klasszikus Balett*: 2007 őszén Ovi-balettként indult el a Kelenvölgyi Közösségi Házban a balettoktatás. Képességfejlesztéssel, táncelőkészítő gimnasztikával kezdődött a tanítás, a táncos élményt a gyerekek a szülői bemutatókon kis polka etűdök előadásával szerették meg. A klasszikus balett elsajátításában Holub Sándorné táncpedagógus van a gyerekek segítségére, óráira hetente egy alkalommal, szerdai napokon kerül sor.

*Masszázs*: Hetente 3 alkalommal Kopf László csontkovács tart rendelést a közösségi házban, egészségjavító és megőrző céllal.

*Őstermelői Piac*: A környékbeli őstermelőknek és vásárlóiknak biztosít hetente egy alkalommal teret a közösségi ház kertje.

*Horgoló kör:*2016 tavaszán a kézimunka iránt érdeklődők számára alakult meg a Horgoló Kör, mely a kezdetektől népszerű lett a helyiek körében.

*Logopédia:*Kelemen Éva logopédus, terapeuta havonta egy alkalommal tart interaktív szülői fórumot az otthoni fejlesztési lehetőségekről a Kelenvölgyi Könyvtárban. A közösségi házban pedig hetente több alkalommal is várja játékos foglalkozásaival a fejlesztésre szoruló gyermekeket.

*Zumba:* Új programunk. A zumba Kolumbiából származó könnyen elsajátítható, latin ritmusokra épülő tánc, mely fitness program is egyben. Aerobik és különböző táncok lépéseiből tevődnek össze a mozdulatok. Olyan ismert táncok alaplépéseit tartalmazza, mint a salsa, merengue, cumbia, flamenco, calypso, reggaetón és a hastánc.

*Pilates: A* 60+ programok keretében hetente egy alkalommal kerül megrendezésre a Pilates torna Kutasi Viktória vezetésével a Kelenvölgyi Közösségi Házban.

*Garázsvásár:* a minden háztartásban megtalálható feleslegessé vált holmikat adhatják, cserélhetik el a látogatók.

*Csend-mozgás-erő a teremtérben:* mozgásra, táncra épülő új foglalkozás.

*Könyvtári órák*: Ismerkedés a könyvtárral, kézműves foglalkozás a kelenvölgyi óvodás és iskolás csoportok részére, havonta egy alkalommal.

Fentiek mellett a közösségi ház ideális helyszín lehet céges rendezvények, továbbképzések, egyéb vásárok, illetve családi ünnepek számára is.

#### **Tárgyi feltételek**

Alapvetően egy ilyen régi építésű házban folyamatosan szükség van felújításokra, javításokra. Amennyiben azonban megvalósulnak a közösségi ház átépítésére vonatkozó tervek, akkor az adódó javítási, karbantartási munkák elvégzése mellett az intézmény mindennapi működése biztosítható. A ház technikai felszereltsége megfelelő, új technikai eszközök beszerzését a önkormányzat támogatásával, a közművelődési érdekeltségnövelő pályázat keretében tervezzük.

#### **Személyi feltételek**

A Kelenvölgyi Közösségi Ház személyi állománya:

Ponczók István – szakmai referens

Oláh Réka – kulturális szervező

Orsai Henrik – műszaki munkatárs

Posta Lászlóné – takarító (megbízásos jogviszony)

illetve a Kelenvölgyi Könyvtárban:

Lakics Erika – könyvtáros

#### **Gazdálkodás, pályázatok**

A közösségi ház által szervezett programok, kulturális rendezvények költségeit az önkormányzati támogatáson kívül saját működési bevételeinkből igyekszünk biztosítani. További forrásunk származhat a helyi klubélet fejlesztéséből, hiszen az ez által kialakuló törzsközönséget a későbbiekben egyéb rendezvényeinken való közreműködésre is megnyerhetjük.

Elengedhetetlen a kulturális célú pályázatok folyamatos figyelése, az azokon való részvétel. Igyekszünk továbbá helyi cégeket, vállalkozókat megnyerni programjaink támogatására. További szponzorációs lehetőséget biztosíthat számunkra a KözPont Kft. marketinges csapatának egész kerületre kiterjedő kapcsolatrendszere.

#### **Együttműködés, kapcsolatok**

Közösségi házunknak a KözPont Kft. többi egységével és telephelyével, valamint a kelenvölgyi intézményekkel, szervezetekkel a legszorosabb az együttműködése. Ezt kívánjuk tovább erősíteni, kitüntetetten egymás programjainak népszerűsítése terén. A helyi intézmények, szervezetek közül a Kelenvölgyi iskolával, Kelenvölgyi óvodával, Kelenvölgyi Polgárok Körével, a Német Nemzetiségi Önkormányzattal, a Cigány Nemzetiségi Önkormányzattal és a ClubNetCet egyesülettel évek óta meglévő jó kapcsolatunkat szeretnénk tovább erősíteni, és törekszünk arra, hogy más partnerekkel is hasznos együttműködést alakítsunk ki. Több program kapcsán is együttműködünk pl. az Országos Műszaki Tanulmánytárral.

### **Őrmezei Közösségi Ház**

#### **Szakmai célok**

A Közösségi Ház a szakmai munkát tekintve tovább halad a megkezdett úton: őrzi és erősíti kialakult arculatát, ápolja a meglévő partneri kapcsolatokat. Törekszik az állandósultnak tekinthető célközönség megtartására, amely mostanra már jól körülírható igényekkel rendelkezik, legyen szó állandó-, vagy kiemelt programfajtákról. A visszajáró közönség megőrzése mellett cél a látogatók összetételének, létszámának bővítése, a programspektrum kiszélesítése, amelyet a kerületrészben tapasztalhatódemográfiai átalakulás indukál. A korosztályok kicserélődése generálja a koncepcionális nyitást az újonnan beköltöző kisgyermekes családok felé - egyrészt új állandó kurzusok indításával (gyerekjóga, kerekítő foglalkozás), másrészt az óvodás, kisiskolás réteg felé a korábban már működő színházbérlet felújításával. Fenti jelenség ösztönzi emellett az új kávézó és klubszoba kialakítását is: tapasztalat mutatja, hogy megszületett az igény a spontán animációs terek használatára, amely adott esetben a program-független időtöltés kiszolgálásának terepe.

#### **Közművelődési tevékenységek**

* **Kiállítás**

Az elmúlt év utolsó negyedében befejeződött a 3-as terem helyén az új galéria kialakítása, amely havi 1 alkalommal fog otthont adnifestészetnek, grafikának, fotónak(a kiállítótér adottságaihoz igazodvafőképp síkdimenziójú művészeti ágaknak) - figyelembe véve, hogy a Galéria a hasznos terek korlátozott volta miatt kénytelen többfunkciójú helyiségként szolgálni. A következő kiállítási évadban tovább folytatódik a „Hármas egység”, a Kelenvölgyi Festőiskolát bemutató sorozat /”három fő bemutatkozása -háromhavonta”/, illetve szándékunkban áll helyet biztosítani a 60+ alkotókörök számára is. Továbbra is cél a kerületi érintettségű kiállítók, pályakezdő ifjú alkotók priorizálása, akár egyéni, akár csoportos megjelenés formájában.

Terveink szerint a kialakításra kerülő kávézó mini galéria is lesz egyben (a kerületben jól bevált kortárs gyakorlathoz igazodva) - amelyotthont ad majd a hónap alkotójának, alkalmanként 4-5 képpel - gazdagítva a kellemes hangulatú társalgások színterének szánt kávézó atmoszféráját.

Évadterv:

*Január:* Eleven csend – Bánszki Judit természetfotós kiállítása

*Február:* Kréher Péter Emlékkiállítás /Magyar Kultúra Napjához kötődő megnyitóval/

*Március:* Hármas egység – a Kelenvölgyi Festőiskola bemutatkozó sorozata

*Április:* Bakos Vera /Tarka Színpad/ önálló kiállítása

*Május:* Kiállítás a gyereknapi gyermekrajz-pályázat anyagából

*Június:* Hármas egység – a Kelenvölgyi Festőiskola bemutatkozó sorozata

*Szeptember:* Eisele Erzsébet /60+ alkotó/önálló kiállítása

*Október:* A 60+ Fotókör és Kerámiakör közös kiállítása /Idősek Világnapja alkalmából/

*November:* Kelenvölgyi Festőiskola „20” – jubileumi csoportos tárlat

*December:* Miske Emő művésztanár önálló kiállítása

* **Közösségi szolgáltatás**

Jelentős előrelépés történt a programok kommunikációja terén: az előtérben installált lapmonitor lehetőséget biztosít a plakátok folyamatos futtatására, hasonlóképp az épület főhomlokzatára kihelyezett LED-falhoz, amely felhívóerejének köszönhetően új vendégeket is becsalogat a házba (terv született a fal további bővítésére is, a még hatékonyabb kommunikáció céljából). Lépéselőnynek tekinthető az is, hogy a közösségi ház a KözPont Kft. printmarketingjének bázisa: itt készül a telephelyek összes nyomtatott anyaga. Amellett, hogy ennek köszönhetően itt minden elkészült plakát, meghívó, szórólap hozzáférhető, első kézből tudjuk a betérő közönséget teljes körűen tájékoztatni a kerületi eseményekről. Megvalósítás előtt áll még a ház homlokzatán található kültéri világító tábla - villamossági és arculati - rekonstrukciója is: a fényerő növelése mellett az új színkóddal készült egyedi logó is elfoglalhatja helyét.

* **Művelődő közösségek**

Systema önvédelmi harcművészet

Vezeti: Csernyecov Oleg

Edzések: minden kedden, szerdán 19-21 óra között

Bélavári Balett

Vezeti: Bélavári Panni balettmesternő

Foglalkozások: hétfőn, szerdán 16 - 17 óráig kezdők, 17 - 18 óráig haladók részére

Angol nyelvoktatás

Tanár: Tóthné Major Mária

Időpontok: csütörtök 18-18.45-ig haladók, 18.45-19.30-ig kezdők számára

*Aházban működő szervezetek:*

Nyugdíjas Klub

Az Őrmezei Vöröskeresztes Csoport, a Szomszédsági Önkéntesek és őrmezei nyugdíjasok csoportja. Havi egy alkalommal találkoznak, rendszerint tematikus programok szervezésével. Ezen kívül segítségünkre vannak az időskorúakkal való kapcsolattartásban, a Szépkorúak Karácsonyának rendszeres közreműködői, közönségszervezői.

Őrmezei Közakarat Egyesület

Érdekképviseleti szervezet, évi 1-2 gyűléssel.

Magyarországon Élő Irakiak Kulturális Egyesülete

Kulturális hagyományőrző szervezet, évi 1-2 összejövetellel.

Őrmezői Morus Szent Tamás Egyesület

Vasárnaponként és egyéb egyházi ünnepeken rendszeres mise celebrálása, aktív részvétel az Őrmező Ünnepén, ill. hagyományos Morus-napi rendezvény szervezése.

Református Egyházközösség

Vasárnaponként és egyéb egyházi ünnepeken rendszeres Istentisztelet, aktív részvétel az Őrmező Ünnepén.

Alapítvány a Magyar Népi Kultúráért Egyesület/Vadrózsák Néptáncegyüttes/

Heti két próbanap (hétfő, csütörtök), havi rendszerességgelnyitott táncház (Újbudai Botladozók), ünnepkörök alkalmával hagyományőrző kézműves foglalkozások, évente egy-egy nagyobb tánctalálkozó.

* **Rendezvény**

A ház megőrzi a jól kialakított és mára népszerű programstruktúrát: műsoron maradnak a sikerrel bevezetett, kis létszámú pódiumelőadások, kamaradarabok ésa kivétel nélkül teltházas Nosztalgia Táncest Bakacsi Bélával. Folytatja színházi évadát a Tarka Színpad, visszatérő rendszerességgel szervezünk komolyzenei előadásokat, koncerteket, táncszínházi produkciókat, táncházattöbbek között olyan közreműködőkkel, mint a Magyarországi Szerb Színház, a Turay Ida Színház, az Aldebaran Kompánia, a Spirit Színház, a Vadrózsák Néptáncegyüttes Cavinton csoportja és Oravecz György zongoraművész. Újra indítjuk a gyermekszínházi bérletet, amellyel főként a kerületrész oktatási intézményeinek tanulóit célozzuk meg, de mindenképp szervezve délutáni vagy hétvégi családi programokat is.

Éves rendezvényterv:

Január

* Újévi meglepetéskoncert Oravecz Györggyel
* A Magyar Kultúra Napja alkalmából: Távoli harangszó – összművészeti performance Kréher Péter emlékére

Február

* Nosztalgia Táncest „Különkiadás” – Bakacsi Béla születésnapja alkalmából
* Farsang mulatozás a Cavinton Néptáncegyüttessel
* Még egy kis Farsang! - CselesCsávók /könnyűzenei koncert/
* Kései találkozás – a Tarka Színpad előadása

Március

* Hollywood titkai és slágerei - a Spirit Színház előadása
* Nőnapi ajándékműsor
* Tarka Színpad premier előadás
* Húsvéti játszóház

Április

* Koszorúzás a költők Parkjában a Költészet Napja tiszteletére
* Versmaraton (egész napos szabadtéri program minden korosztály számára - önként jelentkezőkkel, óvodás és iskolás csoportokkal)
* Jancsó Adrienne Vers- és Prózamondó Verseny (általános iskolás korosztály)
* Tarka Színpad előadás
* Húsvéti játszóház a Cavinton Néptáncegyüttessel. Tojásfestés, húsvéti figurák készítése, gyöngyfűzés, színezés.

Május

* Őrmezei Piknik – egész napos, szabadtéri, családi rendezvény
* Pólika – a Szerb Színház előadása
* Gyermekszínházi előadás
* Tarka Színpad előadása

Június

* Az Őrmezői Morus Szent Tamás Egyesület ünnepi műsora meghívott vendégelőadó közreműködésével
* Táncvarázslat – táncszínházi előadás
* Flamenco Est

Szeptember

* Őrmező Ünnepe - egész napos szabadtéri rendezvény, gyermek, családi és ifjúsági programokkal, helyi mozgás-, tánc-, és művészeti csoportok fellépésével, neves előadók közreműködésével

Október

* Tarka Színpad előadása
* Sanzon est /pódium/
* Idősek Világnapja: ajándék táncelőadás a Vadrózsák Néptáncegyüttessel. Közreműködik: Oravecz György zongoraművész

November

* Svejk vagyok – a Turay Színház vendégjátéka
* Országos Rajzfilmünnep
* Tarka Színpad előadása
* Halloween party – könnyűzenei koncert

December

* Karácsony Ünnepe – ünnepi ajándékműsor az őrmezei szépkorúak részére
* Karácsonyi meseelőadás családok, kisgyermekek részére
* Karácsonyi játszóház a Cavinton Néptáncegyüttessel. Hagyományőrző kézműves foglalkozás, koszorúkészítés.
* Adventi Flamenco est
* **Tábor**

Intézményünkben jellemzően külső szervezésű táborok valósulnak meg, főképp az itt működő tanfolyamok, illetve tematikus, esetleg művészeti táborokat tervezünk ebben az évben.

* **Egyéb tanfolyamok, programok (származtatott szolgáltatások)**

Célunktovább bővíteni a szolgáltatások körét a szabad kapacitások maximális kiaknázásával (a korábban közkedvelthasznos holmik vására havi megszervezése, új, a ház kínálatát színesítő tanfolyamok, klubok, foglalkozások befogadása a múlt évben felújított kisteremben). A kerületi, és főként az Őrmezei közösségi rendezvények helyigényét igyekszünk mindig kielégíteni,de nyitva áll a ház továbbra is az egyedi és a kulturális célú, népesebb családi, társasági események számára is. Ebben a konstrukcióban valósul meg a nyáron a Masters SE akrobatikus rock&roll tábora is.

Ringató

Vezeti: Venczel Mónika

Kisgyermekkori (3 éves korig) zenei nevelés Kodály módszer alapján folyamatos csatlakozással. Foglalkozások: keddenként 15-15:30

Callanetics

Vezeti: Tauzin Csilla oktató

Foglalkozások: kedd, csütörtök 9 – 10 óráig, kedd 19 – 20 óráig

Akrobatikus Rock and roll

Vezeti: Rajnai Barbara

Minden hétfőn és szerdán 18-19 óra között

Hip-Hop

Vezeti: Csordásné Paizs Kitti oktató

Foglalkozás: kedd, csütörtök 15-16, és 16-17 óráig

Társastánc

Vezeti: Csordásné Paizs Kitti oktató

Foglalkozás: kedd, csütörtök 18-19 óráig

60+Zumba  
Vezeti: Ferencz Szilvia oktató

Órák: szerda 10– 11 óráig haladó, 11-12 óráig kezdő

Kerekítő

Vezeti: Divényi Piroska

Minden csütörtökön 10-11.30 között.

Szenior Örömtánc

Vezeti: Almási Judit oktató

Órák: hétfőn 10-11.30 óra között.

Néptánc

A Vadrózsák Néptáncegyüttes próbái minden hétfőn és csütörtökön 19-21 óra között zajlanak.

"Gyapjúval a világ körül"- hagyományőrző kézműves foglalkozás

Vezeti: Lőrinczné Kiss Veronika oktató

Minden hónap harmadik keddjén 18-21 óra között.

Gyerekjóga

Vezeti: Fige Jánosné oktató

6-12 éves korosztály számára, minden kedden 16-17 óra között.

#### **Tárgyi feltételek**

A ház szolgáltatási színvonalának emelése érdekében tervezzük az infrastruktúra fejlesztését, (kávézó, klubszoba kialakítása, színházi szcenika, hang-, fénytechnika modernizálása), a tárgyikörnyezet, eszközök bővítését(irodák, személyzeti, közösségi terek).

Rövidtávú terveink között szerepel még a frontoldali telek (kert) átalakítása, és új pihenőpadok kihelyezése.

További források biztosítása esetén elvégezhető lenne egy emeleti ruhatár – hiánypótló –kialakítása, amely a színházterem kiegészítő traktusaként a vendégek kényelmét szolgálja. Szükségessé vált emellett az évek óta elhasználódott beltéri ajtók, illetve a nyílászárók cseréje, felújítása.

#### **Személyi feltételek**

Összlétszám a közösségi házban 2018. január 1-én 4 fő. Státuszok: 1 fő részmunkaidős (4 órás)takarító, 1 fő kulturális szervező, 1 fő szakmai referens, 1 fő technikus-karbantartó. A közösségi ház állománya az idei évben 1 kulturális szervező státusszal bővül, amelynek betöltésével differenciálódhat a szakmai munka. Ennek köszönhetően hangsúlyosabb figyelmet kaphat a gyermek és ifjúsági terület, lehetőséget teremtve a szélesebb kínálat biztosítására, új programok bevezetésére, és megvalósulhat az adminisztrációs és nagy mennyiségű plakát és szórólap nyomtatási feladatokat is végző munkatárs túlterheltségének jelentős csökkentése.

#### **Gazdálkodás, pályázatok**

A közösségi ház gazdálkodása a 2018. évi költségvetés elfogadott számaihoz igazodik. Emellett cél a folyamatospályázatfigyelés /pl. NKA/ és a szabad kapacitás (új kisterem) kihasználtságának növelése a források bővítése céljából.

#### **Együttműködés, kapcsolatok**

A közösségi ház célja a kerületrész oktatási intézményeivel, szervezeteivel meglévő, több évre visszatekintő, hagyományos kapcsolatok erősítése, menedzselése. Az új szervezői státusz /gyermek- és ifjúsági terület/ animátori tevékenysége lehetővé teszi nemcsak a betérő vendégekkel, de az intézményekkel fennálló kapcsolatok fejlesztését, az együttműködések kibővítését is.

# Albertfalvi Hely- és Iskolatörténeti Gyűjtemény

* **Szakmai célok, tervek**

A gyűjtemény gyarapítására megállapodás született a Pesterzsébeti Múzeummal, ahonnan egy Mahunka bútor érkezése várható, hiszen gyűjteményünk fontos része az egykori albertfalvi bútorgyáros emlékének gondozása. Ennek a lebonyolítását 2018 első negyedévben tervezzük.

Az állandó kiállítások vonatkozásában változást nem tervezünk (Rómaiak Albertfalván, Albertfalva története, Albertfalva asztalosipara, Első Magyar Repülőgépgyár, Mahunka Imre emlékszoba, Egyháztörténet, Iskolatörténet, Borgyűjtemény).Az állandó kiállítások folyamatos karbantartást (esetenként felújítást) igényelnek. Ezt a nyitvatartási időn kívüli munkaidőben végezzük továbbra is, a korábbi gyakorlatnak megfelelően.

Tervezett időszaki kiállítások:

2018. első félév: a hagyományos iskolatörténeti tablók kiállítása a Petőfi iskola aulájában az előző év illetve évek eseményeiről.

2018. második félév: a Petőfi iskola jogelődjének megalapítását ünneplő 190. évfordulót köszöntő kiállítást tervezünk az iskolatörténeti anyagból.

2018. második félév: a korábban már tervbe vett Kada Lajos érsek, apostoli nuncius emlékkiállításának megrendezése eddig több akadályba ütközött, ennek ellenére nem mondtunk le a megrendezéséről, időpontja még bizonytalan.

* **Tárgyi feltételek**

A tárgyi feltételek terén változást nem tervezünk, a szakmai munka végzéséhez minden alapvető tárgyi feltétel adott, az elmúlt évek beszerzéseinek köszönhetően. A technikai berendezések kiegészítése, cseréje, bővítése a lehetőségek szerint folyamatos.

* **Személyi feltételek**

A személyi feltételekben változást nem tervezünk. A szakmai referensi munkakört a korábban múzeum, most gyűjtemény létrehozója és vezetője, Beleznay Andor látja el továbbra is megbízásos munkaviszonyban. Munkáját Ürmös Péter közönségszervezői munkakörben segíti félállású alkalmazottként. A takarítást Élőné Ládonyi Márta látja el, szintén megbízásos szerződéssel. Az intézmény műszaki feladatait, valamint az előkert ápolását az Albertfalvi Közösségi Házkarbantartója látja el.

* **Gazdálkodás, pályázatok**

A 2018-as év költségvetési tervezetében az előző évvel megegyező összeget tervezünk a kiadásokra. Ez alkalmasnak látszik az esetleges gyűjteménygyarapításhoz is, amely nem tervezhető, de bármikor lehetőség adódhat rá. Az összeget elegendőnek tartjuk a gyűjteménygondozásnak az eddigiekhez hasonló színvonalas ellátására. Bevétel intézményünkben – a tevékenység jellegéből adódóan – nem keletkezik.

* **Együttműködés, kapcsolatok**

Az albertfalvi közösségekkel fenntartott és rendszeresen ápolt kapcsolatok és együttműködések elsőbbséget élveznek a gyűjteményünk életében.

Továbbra is együttműködésre törekedünk az Albertfalvai Polgárok Körével és az Albertfalvi Keresztény Társaskörrel. Az Albertfalvi Közösségek Ünnepe (2016. június 8–10.) és a Szent Mihály napi búcsú (2016. szeptember 28.) alkalmával a korábbiakhoz hasonló módon kapcsolódik az intézmény a rendezvényekhez. Nagy reményeket fűzünk az újonnan megalakult Albertfalvi Lokálpatrióták Egyesületével történő együttműködéshez.

A kapcsolatot továbbra is tartjuk a szakmai felügyelettel (Budapesti Történeti Múzeum) és más budapesti helytörténeti gyűjteményekkel, lehetőség szerint ezeknek a rendezvényein részt veszünk.